ความรู้ใหม่ที่ได้จากการแสวงหาความรู้ที่เกี่ยวข้องกับการพัฒนางาน อพม.
เรื่อง  ปัจจัยที่มีอิทธิพลต่อการปฏิบัติงานของอาสาสมัครพัฒนาสังคม
และความมั่นคงของมนุษย์   ระดับตำบล
ศึกษากรณีตัวอย่างในจังหวัดปัตตานี
การศึกษาครั้งนี้มีวัตถุประสงค์เพื่อมีวัตถุประสงค์เพื่อศึกษาระดับการปฏิบัติงานและปัจจัยที่มีอิทธิพลต่อระดับการปฏิบัติงานของอพม.ระดับตำบลในจังหวัดปัตตานี  ตลอดจนศึกษาปัญหาและอุปสรรคในการปฏิบัติงานของ อพม.ระดับตำบลในจังหวัดปัตตานี  เพื่อนำผลการวิจัยไปใช้ในการวางแผนและส่งเสริมการปฏิบัติงานด้านการพัฒนาสังคมและความมั่นคงของมนุษย์  พัฒนาศักยภาพ  ตลอดจนปรับบทบาทอาสาสมัครพัฒนาสังคมและความมั่นคงของมนุษย์  ให้มีประสิทธิภาพและเหมาะสมกับสภาพเศรษฐกิจและสังคมที่เปลี่ยนแปลงไป

ข้อมูลที่ใช้ศึกษาครั้งได้จากอาสาสมัครพัฒนาสังคมและความมั่นคงของมนุษย์ระดับตำบลในจังหวัดปัตตานี  ตำบลละ  1  คน  รวมทั้งสิ้น 115  คน   จากรวบรวมข้อมูลโดยใช้แบบสอบที่มีมาตราส่วนประมาณค่า   วิเคราะห์แบบสอบถามด้วยโปรแกรมสำเร็จรูป  SPSS  for  Window   สถิติที่ใช้ในการวิเคราะห์ได้แก่  ค่าความถี่  ร้อยละ  ค่าเบี่ยงเบนมาตรฐาน    และการวิเคราะห์การถดถอยเชิงพหุ   ผลการวิจัยสรุปได้ดังนี้
1. ปัจจัยด้านคุณลักษณะส่วนบุคคล  อันได้แก่  เพศ  อายุ  การศึกษา    รายได้  ประสบการณ์  ไม่มีความสัมพันธ์กับระดับการปฏิบัติงานของอาสาสมัคร ฯ  แต่ปัจจัยด้านอาชีพพบว่าอาชีพรับราชการ/รัฐวิสาหกิจ    มีความสัมพันธ์กับระดับการปฏิบัติงานของอาสาสมัคร
2. ปัจจัยด้านจิตวิทยาสังคม  อันได้แก่  ทัศนคติ  แรงจูงใจ  มีความสัมพันธ์กับระดับการปฏิบัติงานของอพม.  ส่วนความคาดหวังในผลประโยชน์ไม่มีความสัมพันธ์กับระดับการปฏิบัติงานของอพม.
3.  ปัจจัยด้านการสนับสนุนทางสังคม  อันได้แก่  การได้รับข่าวสารทางด้านสังคม  การปฏิสัมพันธ์กันในกลุ่ม  การสนับสนุนจากเจ้าหน้าที่  การสนับสนุนจากชุมชน  มีความสัมพันธ์กับระดับการปฏิบัติงานของอพม.
3.  จากผลการวิเคราะห์การถดถอยเชิงพหุพบว่ามีตัวแปรอิสระเพียง 2  ตัว  ที่มีความสำคัญในระดับสูงและสามารถใช้พยากรณ์ระดับการปฏิบัติงานของ อพม.ได้ดี  คือ  ทัศนคติในการทำงาน   และการสนับสนุนจากเจ้าหน้าที่/ส่วนราชการที่เกี่ยวข้อง  ซึ่งสามารถสร้างสมการพยากรณ์ได้  2 รูปแบบ  คือ
 สมการรูปแบบที่ 1

คือ
การสนับสนุนจากเจ้าหน้าที่/ส่วนราชการที่เกี่ยวข้อง   
สมการรูปแบบที่ 1  ใช้เฉพาะปัจจัยการสนับสนุนจากเจ้าหน้าที่/ส่วนราชการที่เกี่ยวข้อง  จะสามารถทำนายระดับการปฏิบัติงานของอาสาสมัครพัฒนาสังคมและความมั่นคงของมนุษย์   ในจังหวัดปัตตานี  ได้ร้อยละ  33.2
สมการรูปแบบที่ 2  ใช้ทัศนคติต่อบทบาทอาสาสมัคร  และปัจจัยการสนับสนุนจากเจ้าหน้าที่/ส่วนราชการที่เกี่ยวข้อง  สามารถทำนายระดับการปฏิบัติงานของอาสาสมัครพัฒนาสังคมและความมั่นคงของมนุษย์   ในจังหวัดปัตตานี  ได้ร้อยละ  35.8
1.  ความเป็นมาและความสำคัญของปัญหา


การมีส่วนร่วมของประชาชนทุกหมู่เหล่าในการบริหารการปกครอง  และพัฒนาสังคมของประเทศชาติแทนการนำของข้าราชการและนักการเมืองเพียงฝ่ายเดียว  รวมทั้งการให้ความสำคัญกับงานให้เป็นศูนย์กลางของการพัฒนา   ได้เริ่มปรากฎชัดเจนอย่างเป็นรูปธรรมมาประมาณ  8 – 9  ปี  ซึ่งจะเห็นได้จาก


1.  รัฐธรรมนูญแห่งราชอาณาจักรไทย  พ.ศ.  2540  ซึ่งประกาศใช้เมื่อวันที่  11  ตุลาคม  2540  โดยมีหลักการในการวางแนวทางการพัฒนาระบบการเมือง  การปกครอง  และสังคม  ที่ให้ประชาชนทุกหมู่เหล้าได้เข้าร่วมทั้งในด้านสิทธิ   เสรีภาพ    การจัดการทรัพยากรธรรมชาติและสิ่งแวดล้อม  การพัฒนาตามแนวนโยบายพื้นฐานของรัฐรวมทั้งการเลือกตั้งและการตรวจสอบทางการเมือง


2.  แผนพัฒนาเศรษฐกิจและสังคมแห่งชาติ  ฉบับที่  8  (พ.ศ.  2540 – 2544)  มีปรัชญาพื้นฐานที่ยึด “คน”  เป็นศูนย์กลางการพัฒนาและมียุทธศาสตร์ในการเสริมสร้างความสัมพันธ์ระหว่างรัฐกับประชาชน  และการมีส่วนร่วมในการพัฒนา  ซึ่งแตกต่างไปจากแผนฉบับก่อน ๆ  ที่มุ่งเน้นในด้านเศรษฐกิจ เป็นหลัก


3.  แผนพัฒนาเศรษฐกิจและสังคมแห่งชาติ  ฉบับที่  9  (พ.ศ. 2545 – 2549)  มีปรัชญาพื้นฐานมุ่งเน้นในด้าน  “เศรษฐกิจพอเพียง”  โดยมียุทธศาสตร์ที่มุ่งพัฒนาสู่ “สังคมที่เข้มแข็งและมีดุลยภาพ”   ใน  3  ด้าน  คือ  สังคมคุณภาพ  สังคมแผนภูมิปัญญา  และการเรียนรู้สังคมสมานฉันท์และเอื้ออาทร


ตามรัฐธรรมนูญและแผนพัฒนาเศรษฐกิจและสังคมแห่งชาติดังกล่าว  ก็คงไม่สามารถบรรลุวัตถุประสงค์ได้  หากขาดการปฏิบัติที่ถูกต้อง  เหมาะสม  และที่สำคัญยิ่งก็คือ  “คน”  ที่จะเข้ามาปฏิบัติ  หรือร่วมกันปฏิบัติ  อาสาสมัครจึงนับว่าเป็นทรัพยากรบุคคลที่มีความสำคัญยิ่ง  ที่จะเข้ามาร่วมกันพัฒนาสังคม  และเสริมสร้างความมั่นคงของมนุษย์  โดยเฉพาะในสังคมไทยยุคใหม่ที่มีความหลากหลายทางวัฒนธรรม  วิถีชีวิตที่เปลี่ยนไปทำให้เป็นปัญหาทางสังคม  การที่มีอาสาสมัครเข้ามาช่วยรัฐบาลบรรเทาปัญหาของบ้านเมืองนั้น  นับว่าเป็นคุณประโยชน์อย่างยิ่ง  และสอดคล้องกับทุกภาคส่วนในการเข้ามีส่วนร่วมในการจัดการปัญหาที่เกิดขึ้นในสังคม  ซึ่งงานอาสาสมัครเป็นงานที่เสียสละของบุคคลและองค์กรที่ต่างอุทิศแรงกาย  แรงใจ  รวมทั้งทรัพย์สินต่าง ๆ  ด้วยจิตใจที่เสียสละ  มีน้ำใจไมตรี  โดยไม่หวังผลกำไรหรือค่าจ้างผลประโยชน์ใด ๆ  เพื่อให้เกิดความสงบสุขแก่เพื่อนมนุษย์  ชุมชน  และสังคมโดยรวม
2.  มูลเหตุจูงใจในการศึกษา


จังหวัดปัตตานีได้ดำเนินการตามนโยบายส่งเสริมสนับสนุนและเปิดโอกาสให้ประชาชนในพื้นที่ได้เข้ามามีส่วนร่วมในการพัฒนาสังคมและความมั่นคงของมนุษย์ในชุมชนตนเอง  และเกิดกระบวนการเรียนรู้ด้วยตนเองในการดำเนินงาน  ซึ่งในปี  2546  ได้ส่งเสริมสนับสนุนให้มี  อพม.  ครบทุกตำบล  จำนวน  115  ตำบล  และในปี  2547  มี  อพม.  ครบทุกหมู่บ้าน  จำนวน  636  หมู่บ้าน  และในปี  2548  ดำเนินการให้มี  อพม.  ทุกชุมชน  ในเขตเทศบาลเมืองปัตตานี  และเทศบาลตำบลตะลุบัน  อำเภอสายบุรี  จังหวัดปัตตานี  อีก  36  ชุมชน  รวมปัจจุบันจังหวัดปัตตานี  มี  อพม.  ทั้งสิ้น  672  คน  โดย  อพม.  จะมีบทบาทสำคัญ  คอยเป็นกลไกในการขับเคลื่อนและเชื่อมประสานการทำงานด้านการพัฒนาสังคม ฯ  ในหมู่บ้าน  ชุมชน  ให้ครอบคลุมทั่วถึง


เนื่องจากการปฏิบัติงานของอาสาสมัครพัฒนาสังคมและความมั่นคงของมนุษย์ นั้น  แตกต่างไปจากงานอื่น ๆ  เพราะไม่มีเงินเดือน  ไม่มีการเลื่อนขั้น  ตำแหน่ง  จะมีเพียงการได้รับการประกาศเชิดชูเกียรติสำหรับผู้ที่มีผลงานดีเด่นที่สุด  ปีละ  1  คน  การได้รับการยอมรับจากคนในชุมชนบางครั้ง  การได้มีบทบาทในสังคมตลอดจนการได้รับความรู้เพิ่มขึ้นจากการอบรมของหน่วยงานภาครัฐ  ซึ่งถือว่าเป็นสิ่งตอบแทนเพียงเล็กน้อยเท่านั้น  ผู้ที่จะทำงานตามบทบาทนี้ได้  จึงต้องเป็นคนที่มีความเสียสละเป็นอย่างมาก  ในขณะที่สถานการณ์ทางเศรษฐกิจและสังคมเปลี่ยนแปลงไป  สภาวะค่าครองชีพที่สูงขึ้น  ขณะเดียวกันก็พบว่า  อพม.  บางส่วนต้องออกไปประกอบอาชีพภายนอกหมู่บ้าน  เพื่อหารายได้มาจุนเจือครอบครัว  และปัจจุบันสภาพปัญหาความไม่สงบในพื้นที่จังหวัดปัตตานีทำให้ อพม. จะต้องประสบกับความเสี่ยงในขณะออกปฏิบัติหน้าที่  ซึ่งทำให้บางคนลาออกไปเพราะสาเหตุเกิดจากความหวาดกลัวและไม่มีเวลา ซึ่งสำนักงานพัฒนาสังคมและความมั่นคงของมนุษย์จังหวัดปัตตานี  จะต้องทำการอบรม  อพม.ใหม่     เพื่อทดแทนมาเรื่อย ๆ  แต่  อพม.  บางส่วน    โดยเฉพาะ  อพม.  ระดับตำบลก็ยังคงร่วมดำเนินงานอยู่    ดังนั้นจึงน่าจะมีปัจจัยหรือสาเหตุบางประการที่ทำให้  อพม.  เหล่านั้นยังร่วมในกิจกรรมตามบทบาทภารกิจ   ผู้วิจัยในฐานะที่ทำงานเกี่ยวข้องกับการพัฒนาศักยภาพและสนับสนุนงาน  อพม.  จึงสนใจที่จะศึกษาระดับการดำเนินงานตามบทบาทของ  อพม.  ว่ายังดำเนินงานอยู่ในระดับใด     มีการปฏิบัติตามบทบาทในด้านต่าง ๆ  อย่างไร  ปัจจัยใดบ้างที่มีอิทธิพลต่อการปฏิบัติงานดังกล่าว   ตลอดจนศึกษาถึงปัญหาและอุปสรรคที่มาขัดขวางการดำเนินงานของ  อพม.หรือ  อพม. สามารถปฏิบัติงาน   ตาม บทบาทได้ครบถ้วนและมีประสิทธิภาพมากขึ้น    เพื่อให้ประชาชนได้รับบริการตามสิทธิที่จำเป็นอย่างทั่วถึง  อันจะนำไปสู่การพัฒนาสังคมและความมั่นคงของมนุษย์ของจังหวัดปัตตานี  ต่อไป
3. วัตถุประสงค์ของการศึกษา
1. เพื่อศึกษาระดับการปฏิบัติงานตามบทบาทภารกิจของ อพม.ในจังหวัดปัตตานี  
2. เพื่อศึกษาความสัมพันธ์ระหว่างปัจจัยที่มีอิทธิพลต่อระดับการปฏิบัติงานของ  อพม. ในจังหวัดปัตตานี  
3. เพื่อค้นหาตัวพยากรณ์ที่ดีในการพยากรณ์ระดับการปฏิบัติงานของ อพม. ในจังหวัดปัตตานี  
4. เพื่อสร้างสมการพยากรณ์ระดับการปฏิบัติงานของ อพม. ในจังหวัดปัตตานี  
5. เพื่อศึกษาปัญหาและอุปสรรคในการปฏิบัติงานของ  อพม.ในจังหวัดปัตตานี  
4.  สมมติฐานการศึกษา


1.  ปัจจัยด้านคุณลักษณะส่วนบุคคล  อันได้แก่  เพศ  อายุ  การศึกษา  อาชีพ  รายได้  ประสบการณ์  มีความสัมพันธ์กับระดับการปฏิบัติงานของ อพม.ในจังหวัดปัตตานี  


2.  ปัจจัยด้านจิตวิทยาสังคม  อันได้แก่  ทัศนคติ  แรงจูงใจ  ความคาดหวังผลประโยชน์  มีความสัมพันธ์กับระดับการปฏิบัติงานของอพม.ในจังหวัดปัตตานี 
3.   ปัจจัยด้านการสนับสนุนทางสังคม  อันได้แก่  การได้รับข่าวสารทางด้านสังคม  
การปฏิสัมพันธ์กันในกลุ่ม  การสนับสนุนจากเจ้าหน้าที่  การสนับสนุนจากชุมชน  มีความสัมพันธ์กับระดับการปฏิบัติงานของอพม.ในจังหวัดปัตตานี  
5.  ประโยชน์ที่จะได้รับ


1.  ผลจากการศึกษา  ทำให้ทราบระดับความสำคัญของปัจจัยที่มีอิทธิพลต่อการปฏิบัติงานตามบทบาท หน้าที่  ของอาสาสมัครพัฒนาสังคมและความมั่นคงของมนุษย์


2.  ผลจากการศึกษาสามารถนำไปใช้ในการวางแผน  ส่งเสริมการปฏิบัติงานด้านการพัฒนาสังคมและความมั่นคงของมนุษย์  พัฒนาศักยภาพ  ตลอดจนปรับบทบาทอาสาสมัครพัฒนาสังคมและความมั่นคงของมนุษย์  ให้มีประสิทธิภาพและเหมาะสมกับสภาพเศรษฐกิจและสังคมที่เปลี่ยนแปลงไป
3. ผลจากการศึกษาจะเป็นประโยชน์ต่อการศึกษาค้นคว้า  และวิจัยในส่วนที่
เกี่ยวข้องต่อไป
6.  นิยามคำศัพท์


อาสาสมัคร  หมายถึง  บุคคลที่อาสาเข้ามาช่วยเหลือสังคมด้วยความสมัครใจ  เสียสละ  เพื่อช่วยเหลือผู้อื่น  ในการป้องกันแก้ไขปัญหาและพัฒนาสังคม  โดยไม่หวังสิ่งตอบแทน


อาสาสมัครพัฒนาสังคมและความมั่นคงของมนุษย์  (อพม.)  คือ  อาสาสมัครที่ปฏิบัติงานด้านต่าง  ๆ   ในชุมชนอยู่แล้ว  และสนใจเข้ามามีส่วนร่วมในการพัฒนาสังคมและความมั่นคงของมนุษย์เพื่อท้องถิ่นของตนเอง


อาสาสมัครพัฒนาสังคมและความมั่นคงของมนุษย์  (อพม.)  ระดับตำบล  หมายถึง  อพม.  ที่ได้รับการคัดเลือกจากหมู่บ้าน/ชุมชน  เพื่อเป็นผู้แทนระดับตำบล ๆ ละ 1 คน  เป็นตัวแทนในการเข้าร่วมกิจกรรม เชื่อมประสานการปฏิบัติงานทุกระดับที่เกี่ยวข้องและประชาสัมพันธ์เผยแพร่ข่าวสารต่าง ๆ   ตลอดจนให้คำปรึกษาแนะนำแก่  อพม.  ระดับหมู่บ้าน/ชุมชน


การพัฒนาสังคม   หมายถึง  กระบวนการเปลี่ยนแปลงที่ดี  ทั้งด้านเศรษฐกิจ  สังคม  การเมือง  การปกครอง  วัฒนธรรม  เพื่อประชาชนจะได้มีชีวิต  ความเป็นอยู่ที่ดีขึ้นทั้งด้านอาหาร  ที่อยู่อาศัย  การศึกษา  สุขภาพอนามัย  การมีงานทำ  มีรายได้เพียงพอในการครองชีพ  ประชาชนได้รับความเสมอภาค  ความยุติธรรม  มีคุณภาพชีวิต  ทั้งนี้ประชาชนจะต้องมีส่วนร่วมในกระบวนการเปลี่ยนแปลงทุกขั้นตอนอย่างมีระบบ  (ที่มา :  แผนพัฒนาสวัสดิการสังคมและสังคมสงเคราะห์แห่งชาติ  ฉบับที่  4  พ.ศ.  2545 – 2549)



ความมั่นคงของมนุษย์ หมายถึง การที่ประชาชนได้รับหลักประกันด้านสิทธิ  ความปลอดภัย  การสนองตอบต่อความจำเป็นขั้นพื้นฐาน  สามารถดำรงชีวิตในสังคม  ได้อย่างมีศักดิ์ศรี  ตลอดจนได้รับโอกาสอย่างเท่าเทียมกันในการพัฒนาศักยภาพของตนเอง  (ที่มา :  ปรับจากคำนิยามตามแผนพัฒนาสวัสดิการสังคมและสังคมสงเคราะห์แห่งชาติ ฉบับที่4  (พ.ศ. 2545 – 2549)   

7.   นิยามปฏิบัติการ
1. ปัจจัยด้านคุณลักษณะส่วนบุคคล  หมายถึง  คุณลักษณะของ อพม. แต่ละคน ได้แก่ อายุ การศึกษา อาชีพ วิธีการเข้าสู่ตำแหน่ง ประสบการณ์เดิมและระยะเวลาในการปฏิบัติงาน 
1. เพศ   พิจารณาเป็น 


1) ชาย 
2) หญิง
2. อายุ  หมายถึง อายุเต็มที่ของผู้ตอบแบบสอบถามพิจารณาเป็น 
1) 20-30 ปี       2)    31-40 ปี      3)   41-50 ปี       4)   51 ปีขึ้นไป
3. การศึกษา หมายถึง การศึกษาสูงสุดที่สำเร็จ  แบ่งเป็น
1)    ประถมศึกษา     2)   มัธยมศึกษา/ปวช     3) อนุปริญญา/ปวส.

  

       4)    ปริญญาตรี         5)   สูงกว่าปริญญาตรี
4. อาชีพ   หมายถึง   อาชีพหลักของ อพม.   แบ่งเป็น
1)      รับจ้างทั่วไป      2)     เกษตรกรรม         3)     ค้าขาย
 
       4)      รับราชการ/รัฐวิสาหกิจ  5)      อื่นๆ ระบุ...................

5. รายได้   หมายถึง   รายได้เฉลี่ยของครอบครัว อพม. ต่อเดือน
1)      ต่ำกว่า 5,000 บาท   2)   5,001-10,000 บาท   3)     10,001-15,000 บาท
    

       4)     5,001-20,000 บาท   5)     20,001  บาทขึ้นไป
6. สถานภาพทางการสมรส
1)      โสด           2)      สมรส         3)      หย่า         4)     เป็นหม้าย     
7. ประสบการณ์เดิมทางด้านอาสาสมัคร หมายถึง การเคยช่วยเหลือเพื่อนบ้านในด้านต่างๆ ก่อนที่จะมาเป็นอาสาสมัคร อพม. อันได้แก่ 
    

        1)       อาสาสมัครสาธารณะสุข(อสม./ผสส.)     2)      กองทุนหมู่บ้าน    
    

        3)       ชุดรักษาความปลอดภัย (อภปร.)             4)       อื่นๆ ระบุ
8. ระยะเวลาการปฏิบัติงาน หมายถึง ระยะเวลาที่เคยปฏิบัติงานด้านอาสาสมัคร นับ  เต็มเป็นปี
2. ปัจจัยด้านจิตวิทยาสังคม ได้แก่ ทัศนคติ  แรงจูงใจ และความคาดหวังประโยชน์
1. ทัศนคติ หมายถึง อารมณ์ความรู้สึกนึกคิด และแนวโน้มที่จะปฏิบัติที่มี
ต่อบทบาทในส่วนที่เกี่ยวข้องของ อพม. 

2.  แรงจูงใจ หมายถึง แรงจูงใจที่ทำให้ อพม. อยากเข้าร่วมกิจกรรมงาน
อาสาสมัครพัฒนาสังคมและความมั่นคงของมนุษย์  ได้แก่ การมีความรู้เพิ่มขึ้น การได้ช่วยเหลือเพื่อนบ้าน การได้เหรียญเชิดชูเกียรติ 
3.    ความคาดหวังประโยชน์  หมายถึง ความคาดหวังที่คาดว่าจะได้รับ
จากการเข้าร่วมกิจกรรมงานอาสาสมัครพัฒนาสังคมและความมั่นคงของมนุษย์ตามบทบาทของ อพม. ได้แก่ การอยากมีบทบาทในการพัฒนาหมู่บ้าน  อยากเข้าสังคม  รู้จักคนมากขึ้นและการได้รับผลตอบแทนต่าง ๆ 
3. ปัจจัยด้านการสนับสนุนทางสังคม หมายถึง ปัจจัยที่สนับสนุนและเอื้อต่อการปฏิบัติงานอาสาสมัครพัฒนาสังคมและความมั่นคงของมนุษย์  
1. การได้รับข่าวสารทางด้านสังคม  หมายถึง การได้รับข่าวสารทางด้าน
สังคมและที่เกี่ยวกับกิจกรรมงานพัฒนาสังคมและความมั่นคงของมนุษย์  จากแหล่งข่าวต่าง ๆ เช่น การหนังสือพิมพ์/วารสาร/โปสเตอร์/แผ่นปลิว หอกระจายข่าวประจำหมู่บ้าน เพื่อนบ้าน เพื่อน อพม. เจ้าหน้าที่   วิทยุและโทรทัศน์ 

           2   การปฏิสัมพันธ์กันในกลุ่ม อพม. หมายถึง  การแวะเยี่ยม พบปะ สังสรรค์ ประชุมการส่งข่าวและนัดหมายการปฏิบัติงาน ตลอดจนการช่วยเหลืองานส่วนตัวอื่น ๆ 

           3.    การสนับสนุนจากเจ้าหน้าที่ หมายถึง การติดตามสนับสนุนจากเจ้าหน้าที่ ที่เกี่ยวข้องทั้งระดับอำเภอและตำบล ในด้านการแวะเยี่ยม การสนับสนุนคู่มือ/เอกสาร การติดตามให้ความรู้ การ ชมเชย การสนับสนุนเบี้ยเลี้ยง/ค่าตอบแทนการอบรม การส่งข่าวนัดหมายการปฏิบัติงานและการส่งเสริมขวัญกำลัง

           4.     การสนับสนุนจากชุมชน หมายถึง  บุคคลในชุมชนซึ่งได้แก่ ผู้นำท้องถิ่น และเพื่อน0บ้านให้การสนับสนุนการดำเนินงานพัฒนาสังคมและความมั่นคงของมนุษย์ เช่น การเปิดโอกาสให้แสดงบทบาท มอบหมายงานสำคัญให้ทำรับฟังความคิดเห็น ยกย่องชมเชย และให้ความร่วมมือในการทำกิจกรรมทางสังคม


บทบาทภารกิจของ  อพม.  คือ  บทบาทภารกิจที่สำนักปลัดกระทรวง  กระทรวงการพัฒนาสังคมและความมั่นคงของมนุษย์  กำหนดไว้    3     ด้าน   ดังนี้


1.  ชี้เป้า – เฝ้าระวัง  ในที่นี้ หมายถึง  การนำเสนอข้อมูลเกี่ยวกับ  กลุ่มเป้าหมาย  -  หมายถึง  ที่ประสบปัญหาและข้อมูลด้านสถานการณ์ปัญหาที่เกิดขึ้นในชุมชน  เพื่อนำไปสู่การดำเนินงานเพื่อป้องกัน แก้ไขปัญหา  ซึ่งภารกิจที่จะนำไปสู่การชี้เป้า  -  เฝ้าระวัง  คือการสำรวจและรวบรวมข้อมูล


2.  เชื่อมกลุ่มเดิม  -  เสริมสร้างกลุ่มใหม่  อพม.  จะเป็นผู้ทำหน้าที่ประสานการดำเนินงานกับเครือข่ายในระดับชุมชน  นอกชุมชนทั้งภาครัฐและเอกชน  เพื่อร่วมกันในการดำเนินงาน  เพื่อการพัฒนาสังคมและความมั่นคงของมนุษย์ ของชุมชนซึ่งเป็นไปตามแนวคิดของโครงการ  อพม.  คือ  ให้เกิดกลไกเชื่อมโยงการทำงานระหว่างภาครัฐกับท้องถิ่น  ภารกิจที่จะนำไปสู่การเชื่อมกลุ่มเดิม -  เสริมสร้างกลุ่มใหม่  คือ ประสานงาน


3.  ร่วมใจทำแผนชุมชน  แผนชุมชนมีความสำคัญอย่างยิ่งในการที่จะทำให้การพัฒนาสังคมและความมั่นคงของมนุษย์  เกิดขึ้นอย่างเป็นรูปธรรมดังนั้น  ภารกิจของ อพม.  คือ  ควรเป็นผู้ผลักดันหรือกระตุ้นให้ชุมชนร่วมมือร่วมใจกัน   ระดมความคิด  เพื่อจัดทำแผนของชุมชน  โดยเฉพาะในส่วนที่เกี่ยวข้องกับการพัฒนาสังคมและความมั่นคงของมนุษย์


ระดับการปฏิบัติงานตามบทบาทภารกิจของ อพม.  หมายถึง  การกระทำตามบทบาท ภารกิจ ของอาสาสมัครพัฒนาสังคมและความมั่นคงของมนุษย์ ตามที่สำนักงานปลัดกระทรวง  กระทรวงการพัฒนาสังคมและความมั่นคงของมนุษย์  กำหนดไว้


ในการทบทวนเอกสารและผลงานวิจัยที่เกี่ยวข้องกับการศึกษา  เรื่อง  ปัจจัยที่มีอิทธิพลต่อการปฏิบัติงานของอาสาสมัครพัฒนาสังคมและความมั่นคงของมนุษย์  ระดับตำบล  ในจังหวัดปัตตานีครั้งนี้  ผู้ศึกษาได้รวบรวมแนวคิด  ทฤษฎี  เอกสาร  และผลงานวิจัยที่เกี่ยวข้องมาประกอบการวิจัยครั้งนี้
1. แนวคิดเกี่ยวกับงานอาสาสมัคร
2. ทฤษฎีที่เกี่ยวข้อง
3. ผลงานวิจัยที่เกี่ยวข้อง
2.1  แนวคิดเกี่ยวกับงานอาสาสมัคร
สมพร   เทพสิทธา  ได้เสนอแนวคิดและทิศทางการพัฒนางานอาสาสมัครใน
สังคมไทยต่อที่ประชุมสมัชชาสวัสดิการสังคมแห่งชาติ  ครั้งที่ 6  ณ  ตึกสันติไมตรี ทำเนียบรัฐบาล  เมื่อวันที่  21  ตุลาคม  2546  ไว้ดังนี้


ความหมายของคำว่า  “อาสาสมัคร”



อาสาสมัคร (Volunteer) หมายถึงผู้ที่สมัครใจทำงานเพื่อประโยชน์แห่งประชาชนและสังคม   โดยไม่หวังผลตอบแทนเป็นเงิน


คุณสมบัติที่สำคัญของอาสาสมัครมี  3  ประการ  คือ
1. ทำงานด้วยความสมัครใจไม่ใช่ด้วยการถูกบังคับหรือเพราะเป็นหน้าที่
2. เป็นงานเพื่อประโยชน์แก่ประชาชนและสังคมหรือสาธารณประโยชน์
3. ทำโดยไม่หวังผลตอบแทนเป็นเงิน
ผลตอบแทนที่อาสาสมัครได้รับคือความสุข  ความภูมิใจที่ได้ปฏิบัติงานที่เป็น
ประโยชน์แก่ประชาชน สังคม  และประเทศชาติ
อาสาสมัครในอุดมคติ


อาสาสมัครในอุดมคติหรืออาสาสมัครที่พึงประสงค์  คืออาสาสมัครที่มีอุดมคติหรืออุดมการณ์  มีจิตและวิญญาณของอาสาสมัคร  (Spirit  of  volunteerism)  และมีคุณธรรม


อาสาสมัครควรยึดถืออุดมคติของ  สมเด็จพระมหิตลาธิเบศ อดุลยเดชวิกรม  พระบรมราชชนก  ที่ว่า  “ประโยชน์ของเพื่อนมนุษย์เป็นกิจที่หนึ่ง  ประโยชน์ส่วนตัวเป็นกิจที่สอง”  กล่าวคือ  ถือประโยชน์ส่วนรวมเหนือกว่าประโยชน์ส่วนตน


อาสาสมัครควรมีศรัทธาในการเป็นอาสาสมัครเพื่อช่วยเหลือผู้อื่นตามกระแส  พระราชดำรัสพระบาทสมเด็จพระเจ้าอยู่หัวที่ว่า  “อาสาสมัครจะต้องระลึกอยู่เสมอว่าศรัทธาในงานอาสาสมัครเพื่อช่วยเหลือผู้อื่นนั้นเกิดขึ้นด้วยตนเอง  ตนมีความรู้สึกเห็นชอบในงานอาสาสมัคร  มีศรัทธาที่จะทำงา น  มีเวลาที่จะปฏิบัติงาน  และพร้อมที่จะเป็นอาสาสมัคร”



บทบาทและความสำคัญของอาสาสมัคร


อาสาสมัครมีบทบาทที่สำคัญในงานสังคมสงเคราะห์  การแก้ไขปัญหาสังคม  และการพัฒนาสังคม  เป็นกำลังสำคัญของรัฐบาลและองค์การเอกชนที่ช่วยเหลือผู้ประสบปัญหาความทุกข์ยากเดือดร้อนประเภทต่าง ๆ  เช่น  ผู้เจ็บป่วยตามโรงพยาบาล  ผู้ประสบสาธารณภัย  ช่วยในการแก้ไขปัญหาสังคม  เช่น  ปัญหายาเสพติด  ปัญหาอาชญากรรม  และช่วยในการพัฒนาสังคม  เช่น  การพัฒนาชุมชนและการพัฒนาชนบท  รวมทั้งการส่งเสริมความมั่นคงของชาติ


สมัชชาแห่งสหประชาชาติได้กำหนดให้ปีคริสตศักราช  2001   เป็นปีอาสาสมัครสากล  เพื่อเน้นถึงความสำคัญของานอาสาสมัคร  และกระต้อนให้ผู้คนในสังคม  ภาครัฐ  ภาคธุรกิจ  และองค์การเอกชน  ได้หาแนวทางที่จะส่งเสริม  สนับสนุน   ยกระดับและสร้างความเข้มแข็งให้แก่งานอาสาสมัครทั้งระดับบุคคล  กลุ่ม  และสาธารณชน


คณะรัฐมนตรีได้มีมติเมื่อวันที่  19  ธันวาคม  พุทธศักราช  2543  เห็นชอบตามที่คณะกรรมการส่งเสริมสวัสดิการแห่งชาติ  เสนอให้ประเทศไทยจัดกิจกรรมเนื่องในโอกาสปีอาสาสมัครสากล  และกำหนดให้วันที่  21  ตุลาคมของทุกปี  อันตรงกับวันคล้ายวันพระราชสมภพสมเด็จพระศรีนครินทราบรมราชชนนี  ซึ่งรัฐบาลกำหนดให้เป็นวันสังคมสงเคราะห์แห่งชาติเป็นวันอาสาสมัครไทย


ในโอกาสปีอาสาสมัครสากลและวันอาสาสมัครไทย  รัฐบาลพร้อมด้วยหน่วยงานองค์การที่มีอาสาสมัครและบรรดาอาสาสมัครทั้งหลาย  จึงได้ประกาศปฏิญญาอาสาสมัครไทย  เพื่อแสดงเจตนารมณ์และพันธกิจที่จะส่งเสริมงานอาสาสมัครให้มีความเจริญก้าวหน้า  ตลอดจนส่งเสริมบทบาท  การปฏิบัตภารกิจของอาสาสมัครให้มีประสิทธิภาพ  เพื่อเป็นประโยชน์แก่ประชาชน  สังคม  และประเทศชาติยิ่งขึ้น
ปฏิญญาอาสาสมัครไทย


ข้อ  1  อาสาสมัครมีบทบาทในการบำเพ็ญประโยชน์ให้แก่สังคมทั้งในด้านการสังคมสงเคราะห์ผู้ประสบความทุกข์ยากเดือดร้อน  การป้องกัน  แก้ไขปัญหา  การพัฒนาสังคมและการส่งเสริมความมั่นคงของชาติ  ทั้งนี้เพื่อประโยชน์สุขของประชาชนอย่างเป็นธรรมและทั่วถึง


ข้อ 2  อาสาสมัครที่พึงประสงค์ต้องมีจิตวิญญาณของอาสาสมัคร  เป็นผู้ปฏิบัติงานด้วยความสมัครใจ  เพื่อประโยชน์แก่ประชาชน  สังคม  ประเทศชาติ  โดยไม่หวังสิ่งตอบแทน  เป็นผู้มีอุดมการณ์  โดยถือประโยชน์ส่วนรวมเหนือประโยชน์ส่วนตน  ทำงานด้วยความเสียสละ  กระตือรือร้น  เอื้ออาทร  บริสุทธิ์ใจและมีศรัทธาที่จะทำงานอาสาสมัคร


ข้อ 3  อาสาสมัครสมควรได้รับการยกย่องสรรเสริญเพราะเป็นผู้สมัครใจทำงานเพื่อประโยชน์แก่ประชาชน  สังคม  และประเทศชาติอย่างแท้จริง


ข้อ 4   ภาครัฐและเอกชนจะต้องส่งเสริมสนับสนุนงานอาสาสมัครอย่างจริงจังและต่อเนื่อง  โดยพัฒนาอาสาสมัครให้มีความรู้ความสามารถ  อุดมการณ์และคุณธรรม


ข้อ  5  ภาครัฐและภาคเอกชน  ต้องส่งเสริมสนับสนุนการบริหารจัดการงานอาสาสมัคร เพื่อให้งานอาสาสมัครมีประสิทธิภาพและประสิทธิผล


ข้อ  6  ภาครัฐต้องจัดให้มีกฎหมายหรือระเบียบรองรับสถานภาพของอาสาสมัครให้การคุ้มครอง และเอื้อประโยชน์ต่อการปฏิบัติงานของอาสาสมัครได้อย่างมีประสิทธิภาพ


ข้อ 7  ภาครัฐและภาคเอกชน  ควรส่งเสริมและปลูกจิตสำนึกในการเป็นอาสาสมัครให้แก่เด็ก  เยาวชน  และประชาชนทั่วไป


ข้อ 8  ภาครัฐ  รัฐวิสาหกิจ  องค์การธุรกิจ  และองค์การต่าง ๆ  ควรส่งเสริมสนับสนุนให้ข้าราชการ  พนักงานรัฐวิสาหกิจ  เจ้าหน้าที่ขององค์การได้ปฏิบัติงานอาสาสมัครที่เป็นประโยชน์แก่ประชาชน  สังคม  และประเทศชาติ  โดยไม่ถือเป็นวันลา


ข้อ  9  ภาครัฐต้องจัดตั้งคณะกรรมการ  โดยมีผู้แทนของภาครัฐและภาคเอกชนที่เกี่ยวข้องกับงานอาสาสมัครเป็นกรรมการ เพื่อทำหน้าที่ในการกำหนดนโยบาย  แผนงาน  ส่งเสริมสนับสนุน  ประสานงาน  ติดตามและประเมินผลการปฏิบัติงานของอาสาสมัคร
นโยบายการพัฒนางานอาสาสมัคร


งานอาสาสมัครเป็นงานที่มีคุณค่าต่อสังคม  และบุคคลที่เข้ามาเป็นอาสาสมัครได้เสียสละเวลาอันมีค่า  ตลอดจนความสุขส่วนตัว  เพื่อช่วยเหลือผู้อื่นหรือทำประโยชน์ให้แก่สังคมโดยไม่หวังสิ่งตอบแทนนั้น  ควรแก่การยกย่องสรรเสริญ  โดยเฉพาะในสังคมไทยยุคใหม่ที่มีความหลากหลายทางวัฒนธรรม  วิถีชีวิตที่เปลี่ยนไปทำให้เป็นปัญหาทางสังคม การที่มีอาสาสมัครเข้ามาช่วยรัฐบาลบรรเทาปัญหาของบ้านเมืองนั้น  นับว่าเป็นคุณประโยชน์อย่างยิ่งและสอดคล้องกับทุกภาคส่วนในการเข้ามามีส่วนร่วม  ในการจัดการกับปัญหาที่เกิดขึ้นในสังคม


ดังนั้นเพื่อเป็นการส่งเสริมและพัฒนางานอาสาสมัคร  รัฐบาลจึงกำหนดนโยบายการพัฒนางานอาสาสมัคร ดังนี้


1.  ส่งเสริมสนับสนุนอาสาสมัครอย่างจริงจัง  โดยการพัฒนาอาสาสมัครให้มีความรู้ ความสามารถ  อุดมการณ์และคุณธรรม  เพื่อจะได้เป็นพลังสำคัญในการสงเคราะห์ผู้มีปัญหา  การป้องกัน  แก้ไขปัญหา  และพัฒนาสังคม  พัฒนาองค์การและการส่งเสริมความมั่นคงของชาติ


2.    ส่งเสริม  สนับสนุน  การบริหารจัดการงานอาสาสมัคร  เพื่อให้ภาครัฐและภาคเอกชนที่มีอาสาสมัครได้บริหารจัดการงานอาสาสมัครได้อย่างมีประสิทธิภาพและประสิทธิผล


3.  จัดตั้งองค์การอาสาสมัครระดับชาติ  โดยให้มีคณะกรรมการส่งเสริมและประสานงานอาสาสมัครแห่งชาติ  ประกอบด้วย  ผู้แทนของหน่วยงานภาครัฐ  องค์การเอกชน  และอาสาสมัคร  มีอำนาจหน้าที่ในการกำหนดนโยบาย  แผนงาน  ส่งเสริมสนับสนุน  ประสานงาน  ติดตาม  และประเมินผล  การปฏิบัติงานของอาสาสมัคร


4. ส่งเสริมการจัดตั้งสถาบันหรือศูนย์ฝึกอบรมอาสาสมัครทั้งในระดับชาติและระดับจังหวัด  เพื่อจัดให้มีการฝึกอบรมอาสาสมัครประเภทต่าง ๆ ให้อาสาสมัครเป็นผู้มีความรู้  ความสามารถ  อุดมการณ์  คุณธรรม  และมาตรฐานในการปฏิบัติงาน


5.  จัดตั้งศูนย์อาสาสมัครระดับชาติ  ระดับจังหวัด  และระดับท้องถิ่น  เพื่อเป็นศูนย์ข้อมูลกลางในการแลกเปลี่ยนข้อมูลข่าวสาร  ประสบการณ์  ส่งเสริมสนับสนุน  และประสานงานของอาสาสมัคร  รวมทั้งจัดทำทะเบียนอาสาสมัคร  และให้อาสาสมัครได้ปฏิบัติงานในหน่วยงานที่ตรงกับความสนใจ


6.  จัดทำคู่มือปฏิบัติงานสำหรับอาสาสมัครประเภทต่าง ๆ  เพื่อช่วยให้อาสาสมัครได้ปฏิบัติหน้าที่อย่างมีประสิทธิภาพ ได้มาตรฐานและมีผลงานที่เป็นประโยชน์ต่อประชาชน สังคม  และประเทศชาติ


7.   ประชาสัมพันธ์งานอาสาสมัครให้เป็นที่แพร่หลาย  เป็นที่รู้จัก  ยอมรับของภาครัฐ  ภาคเอกชน  และประชาชนทั่วไป
8.  จัดให้มีสวัสดิการ  ส่งเสริมขวัญกำลังใจ  และให้การยกย่องอาสาสมัคร  
รวมทั้งหน่วยงานองค์การที่มีอาสาสมัครที่ปฏิบัติงานด้วยความเข้มแข็ง  เสียสละ  มีผลงานดีเด่นที่เป็นประโยชน์แก่ประชาชน  สังคม  และประเทศชาติ  ตลอดจนส่งเสริมสนับสนุนให้ข้าราชการ  พนักงานรัฐวิสาหกิจ  พนักงานเอกชน  ได้ปฏิบัติงานอาสาสมัคร  โดยไม่ถือเป็นวันลา  ทั้งนี้  จะต้องไม่มีผลทำให้เกิดความเสียหายต่องานราชการ


9.  ให้การสนับสนุนการจัดงานวันอาสาสมัครไทย  ทั้งในระดับชาติและระดับจังหวัด  เพื่อส่งเสริมสนับสนุน  บทบาทและความสำคัญของอาสาสมัครและงานอาสาสมัคร


10.  ปลูกจิตสำนึกและจิตวิญญาณของอาสาสมัครในบุคคลกลุ่มต่าง ๆ  ทั้งเด็ก  เยาวชน  ประชาชน  ตลอดจนนักการเมือง  ข้าราชการ  พนักงานรัฐวิสาหกิจ  พนักงานภาคเอกชนในการทำงานเพื่อสังคม


11. ให้มีกฎหมายหรือระเบียบรองรับสถานภาพของอาสาสมัคร ให้การคุ้มครองและเอื้อประโยชน์ต่อการปฏิบัติงานของอาสาสมัครได้อย่างมีประสิทธิภาพ


12.   จัดตั้งสภาอาสาสมัครแห่งชาติเป็นองค์การอิสระ  โดยหน่วยงานและองค์การที่มีอาสาสมัครเป็นสมาชิก  เป็นผู้บริหารงานโดยได้รับการสนับสนุนจากภาครัฐ
แนวคิดเกี่ยวกับการปฏิบัติงานของบุคคล


การปฏิบัติงานของบุคคลเป็นพฤติกรรมอย่างหนึ่ง  ที่มุ่งปฏิบัติกิจกรรมที่ได้รับมอบหมายให้สำเร็จ  ซึ่งเป็นพฤติกรรมที่มีความซับซ้อนและสำคัญมากเนื่องจากการปฏิบัติงาน

จากการทบทวน  แนวคิดทฤษฏีและผลงานวิจัยที่เกี่ยวข้อง พบว่ามีปัจจัยและตัวแปรต่าง ๆ ที่น่าจะเกี่ยวข้องและมีอิทธิพลต่อการปฏิบัติงานของอาสาสมัครหลายประการ    ได้แก่    ปัจจัยด้านลักษณะส่วนบุคคล  ได้แก่ เพศ อายุ ระดับการศึกษา รายได้ วิธีการเข้าสู่ตำแหน่ง ประสบการณ์เดิมด้านงานอาสาสมัคร    และระยะเวลาในการปฏิบัติงาน        ปัจจัยด้านจิตวิทยาสังคม        ได้แก่   ทัศนคติ  แรงจูงใจ  และความคาดหวังประโยชน์  ส่วนปัจจัยด้านการสนับสนุนจากสังคมนั้น ได้แก่  การได้รับข่าวสาร       การมีปฏิสัมพันธ์กันในกลุ่มของอาสาสมัคร     การสนับสนุนจากเจ้าหน้าที่   และการสนับสนุนจากชุมชน
การวิจัยเรื่อง  ปัจจัยที่มีอิทธิพลต่อการปฏิบัติงานของอาสาสมัครพัฒนาสังคมและความมั่นคงของมนุษย์ ระดับตำบลในจังหวัดปัตตานี   มีวัตถุประสงค์เพื่อศึกษาระดับการปฏิบัติงานและปัจจัยที่มีอิทธิพลต่อระดับการปฏิบัติงานของอพม.ระดับตำบลในจังหวัดปัตตานี   ตลอดจนศึกษาปัญหาและอุปสรรคในการปฏิบัติงานของ อพม.ระดับตำบลในจังหวัดปัตตานี    เพื่อนำผลการศึกษาไปใช้ในการวางแผนและส่งเสริมการปฏิบัติงานด้านการพัฒนาสังคมและความมั่นคงของมนุษย์  พัฒนาศักยภาพ  ตลอดจนปรับบทบาทอาสาสมัครพัฒนาสังคมและความมั่นคงของมนุษย์  ให้มีประสิทธิภาพและเหมาะสมกับสภาพเศรษฐกิจและสังคมที่เปลี่ยนแปลงไป
การวิจัยครั้งนี้ได้เก็บรวบรวมข้อมูลจากกลุ่มประชากรของอาสาสมัครพัฒนาสังคมและความมั่นคงของมนุษย์ ระดับตำบลในพื้นที่จังหวัดปัตตานี จำนวน 115 คน    เครื่องมือที่ใช้ในการวิจัยครั้งนี้ คือ แบบสอบถามหลังการอบรม  หลังจากนั้นได้ทำการวิเคราะห์ข้อมูลด้วยคอมพิวเตอร์โปรแกรมสำเร็จรูปทางสภิติ   ค่าสถิติที่ใช้ คือ  การแจกแจงความถี่  ร้อยละ  ค่าเฉลี่ย  ส่วนเบี่ยงเบนมาตรฐาน   ค่าสัมประสิทธิ์สหสัมพันธ์เพียร์สัน ( Pearson Product – Moment Correlation Coefficients )   และการวิเคราะห์การถดถอยเชิงพหุขั้นตอน ( Stepwise  Multiple Regression Analysis )   เพื่อวิเคราะห์หาความสำคัญของปัจจัยที่มีอิทธิพลต่อการปฏิบัติงานของอพม. ระดับตำบลในจังหวัดปัตตานี  
ผลการวิจัยสรุปได้ดังนี้
5.1 สรุปผลการวิจัย
5.1.1 ข้อมูลพื้นฐานส่วนบุคคล  
กลุ่มประชากร อพม. ระดับตำบลในจังหวัดปัตตานี  ส่วนใหญ่เป็นเพศหญิง  มีอายุระหว่าง 31 - 50  ปี   ด้านการศึกษาส่วนใหญ่จะมีความรู้ระดับมัธยมศึกษา /ปวช  รองลงมาเป็นผู้สำเร็จการศึกษาระดับประถมศึกษา  อาสาสมัครส่วนใหญ่มีอาชีพรับจ้างทั่วไป  มีรายได้ต่อเดือนต่ำกว่า  5,000  บาท  และส่วนใหญ่มีสถานภาพสมรสแล้ว  
วิธีการได้เป็น อพม.  ส่วนใหญ่สมัครด้วยตนเอง รองลงมาได้รับการคัดเลือกจากผู้นำท้องถิ่น  และ อพม. ส่วนใหญ่มีประสบการณ์ด้านการช่วยเหลือชุมชน/สังคม โดยเคยทำงานด้าน อสม/ผสส.  มากที่สุด    และมีประสบการณ์ด้านอาสาสมัครด้านอื่นๆโดยเฉลี่ย  7.03 ปี   ส่วนเบี่ยงเบนมาตรฐาน 5.54 ปี
5.1.2 ปัจจัยด้านจิตวิทยาสังคม
  1. ทัศนคติในการทำงานของ อพม.

จากการศึกษาพบว่าทัศนคติในการทำงานของ อพม.ในภาพรวมอยู่ในระดับมาก  เมื่อพิจารณารายข้อ  ซึ่งมีทั้งหมด 7 ข้อพบว่าข้อที่มีทัศนคติในระดับสูงที่สุด ได้แก่  มีความยินดีเป็นอพม. เพื่อช่วยเหลือผู้ด้อยโอกาส/ผู้ประสบปัญหา    ส่วนข้อที่มีทัศนคติในระดับต่ำสุด  คือ งาน อพม. นำภาระมาให้มากขึ้น 
2.  แรงจูงใจในการทำงานของ อพม.

จากการศึกษาพบว่าแรงจูงใจในการทำงานของ อพม.ในภาพรวมอยู่ในระดับมาก  เมื่อพิจารณารายข้อ  ซึ่งมีทั้งหมด 7 ข้อพบว่าข้อที่มีแรงจูงใจในระดับสูงที่สุด ได้แก่  เป็น อพม. เพราะอยากช่วยเหลือชาวบ้าน  ส่วนข้อที่มีแรงจูงใจในระดับต่ำสุด  คือ เป็น อพม.เพราะได้รับวุฒิบัตรและบัตรประจำตัว
3.  ความคาดหวังประโยชน์จากงาน อพม.

จากการศึกษาความคาดหวังประโยชน์จากงาน อพม. พบว่า อพม.มีความคาดหวังประโยชน์จากงาน อพม. ในภาพรวมอยู่ในระดับปานกลาง  เมื่อพิจารณารายข้อ  ซึ่งมีทั้งหมด 5 ข้อพบว่าข้อที่มีความคาดหวังในระดับสูงที่สุด ได้แก่  เป็น อพม.แล้วมีบทบาทในการช่วยเหลือเพื่อนบ้าน  ส่วนข้อที่มีความคาดหวังในระดับต่ำสุด  คือ เป็น อพม.แล้วได้สิทธิพิเศษด้านสวัสดิการจากทางราชการ
5.1.3 ปัจจัยด้านการสนับสนุนทางสังคม
1. การได้รับข่าวสารการปฏิบัติงานด้าน อพม.
จากการศึกษาสื่อที่ได้รับข่าวสารการปฏิบัติงานพบว่า  อพม.ได้รับข่าวสารการปฏิบัติงาน ในภาพรวมอยู่ในระดับปานกลาง  โดยได้รับข่าวสารจากเจ้าหน้าที่จากทางราชการมากที่สุด   รองลงมาได้รับข่าวจากเพื่อน อพม.  และได้รับจากเพื่อนบ้านน้อยที่สุด
2. การปฏิสัมพันธ์กันในกลุ่ม อพม.
การปฏิสัมพันธ์กันในกลุ่ม อพม.ในภาพรวมอยู่ในระดับมาก  เมื่อพิจารณารายข้อซึ่งมีทั้งหมด 4  ข้อ  พบว่าข้อที่มีการปฏิสัมพันธ์กันในกลุ่ม อพมในระดับสูงที่สุด ได้แก่  มีการประสานงานกันระหว่าง อพม. และเจ้าหน้าที่ที่เกี่ยวข้อง  ส่วนข้อที่การปฏิสัมพันธ์กันต่ำสุด คือ  มีการส่งข่าวนัดหมายปฏิบัติงานในบทบาท อพม.
3. การสนับสนุนจากเจ้าหน้าที่/ส่วนราชการที่เกี่ยวข้อง  
การสนับสนุนจากเจ้าหน้าที่/ส่วนราชการที่เกี่ยวข้องในภาพรวมอยู่ในระดับมาก  เมื่อพิจารณารายข้อซึ่งมีทั้งหมด 9 ข้อ  พบว่าข้อที่มีการสนับสนุนจากเจ้าหน้าที่/ส่วนราชการที่เกี่ยวข้อง  ในระดับสูงที่สุด ได้แก่  เจ้าหน้าที่มีการเข้าร่วมประชุมเพื่อช่วยเสนอแนะ  แก้ปัญหาด้านต่างๆ    ส่วนข้อที่มีการสนับสนุนจากเจ้าหน้าที่/ส่วนราชการต่ำสุด คือ  ได้รับการสนับสนุนด้านการเงินในการดำเนินงานของ อพม. จากทางราชการ   และเจ้าหน้าที่สนับสนุนให้ อพม.ไปดูงานในพื้นที่อื่นๆ  
4. การสนับสนุนจากชุมชน  
การสนับสนุนจากชุมชนในภาพรวมอยู่ในระดับมาก  เมื่อพิจารณารายข้อซึ่งมีทั้งหมด 6 ข้อ  พบว่าข้อที่มีการสนับสนุนจากชุมชนในระดับสูงที่สุด ได้แก่  เพื่อนบ้านให้ความร่วมมือในการปฏิบัติงานของอพม.เป็นอย่างดี   ส่วนข้อที่มีการสนับสนุนจากชุมชนต่ำสุด คือ  เพื่อนบ้านเคยบริจาคเงิน วัสดุ  สิ่งของ เพื่อสนับสนุนกิจกรรมของ อพม. 
5.1.4 ระดับการปฏิบัติงานของอพม.  ระดับตำบลในจังหวัดปัตตานี  
1. ระดับการปฏิบัติงานด้านชี้เป้า-เฝ้าระวัง
ผลการศึกษาพบว่าระดับการปฏิบัติงานของอาสาสมัครชี้เป้า-เฝ้าระวังในภาพรวมอยู่ใน
ระดับมาก โดยกิจกรรมที่มีการปฏิบัติงานสูงสุด  ได้แก่  รายงานข้อมูลเกี่ยวกับปัญหาเด็ก สตรี ผู้สูงอายุในชุมชน    รองลงมา คือ  รายงานความต้องการของชุมชนด้านสังคมและความเป็นอยู่  เช่น การฝึกอาชีพ  การหารายได้เสริม  ส่วนกิจกรรมที่มีการปฏิบัติงานน้อยที่สุด  คือ  ชี้เบาะแสและรายงานเกี่ยวกับการค้าประเวณีในชุมชน 
2.   ระดับการปฏิบัติงานมนุษย์ด้านเชื่อมกลุ่มเดิม-เสริมสร้างกลุ่มใหม่
ผลการศึกษาพบว่าระดับการปฏิบัติงานของอาสาสมัครด้านเชื่อมกลุ่มเดิม-เสริมสร้างกลุ่ม
ใหม่ในภาพรวมอยู่ในระดับมาก โดยกิจกรรมที่มีการปฏิบัติงานสูงสุด  ได้แก่  การประสานงานกับ อพม. ในชุมชนอื่นที่ใกล้เคียง  รองลงมา คือ การพบปะพูดคุยแลกเปลี่ยนความคิดเห็นและช่วยเหลือกันระหว่างกลุ่ม อพม. ด้วยกัน    ส่วนกิจกรรมที่มีการปฏิบัติน้อยที่สุด  คือ  มีการจัดแข่งขันกีฬาเชื่อมความสัมพันธ์ระหว่าง อพม.   เจ้าหน้าที่ที่เกี่ยวข้องและกลุ่มอาสาสมัครอื่นๆ  
3.   ระดับการปฏิบัติงานมนุษย์ด้านร่วมใจทำแผนชุมชน
ผลการศึกษาพบว่าระดับการปฏิบัติงานของอาสาสมัครร่วมใจทำแผนชุมชนในภาพรวมอยู่ในระดับมาก โดยกิจกรรมที่มีการปฏิบัติงานสูงสุด  ได้แก่  ร่วมเสนอแนะแนวทางในการแก้ไขปัญหาของชุมชนผ่านทางแผนชุมชน  รองลงมา คือ การมีส่วนร่วมในการชี้แจงทำความเข้าใจและเชิญชวนประชาชนให้ร่วมกันทำแผนชุมชน   ส่วนกิจกรรมที่มีการปฏิบัติน้อยที่สุด  คือ  รวบรวมข้อมูลด้านความเป็นอยู่และสังคมเพื่อใช้ประกอบในการทำแผนชุมชน
5.1.5 การทดสอบสมมติฐานการศึกษา
จากการวิเคราะห์ข้อมูลเพื่อทดสอบสมมติฐานโดยใช้ค่าสัมประสิทธิ์สหสัมพันธ์ของเพียร์สัน  สรุปผลได้ดังนี้   
สมมติฐานที่ 1   ปัจจัยด้านคุณลักษณะส่วนบุคคล  อันได้แก่  เพศ  อายุ  การศึกษา    รายได้  ประสบการณ์  ไม่มีความสัมพันธ์กับระดับการปฏิบัติงานของอาสาสมัคร ฯ  แต่ปัจจัยด้านอาชีพพบว่าอาชีพรับราชการ/รัฐวิสาหกิจ    มีความสัมพันธ์กับระดับการปฏิบัติงานของอาสาสมัคร
สมมติฐานที่ 2  ปัจจัยด้านจิตวิทยาสังคม  อันได้แก่  ทัศนคติ  แรงจูงใจ  มีความสัมพันธ์กับระดับการปฏิบัติงานอาสาสมัคร ฯ ส่วนความคาดหวังในผลประโยชน์  ไม่มีความสัมพันธ์กับระดับการปฏิบัติงานอาสาสมัคร ฯ
สมมติฐานที่ 3  ปัจจัยด้านการสนับสนุนทางสังคม  อันได้แก่  การได้รับข่าวสารทางด้านสังคม  การปฏิสัมพันธ์กันในกลุ่ม  การสนับสนุนจากเจ้าหน้าที่  การสนับสนุนจากชุมชน  มีความสัมพันธ์กับระดับการปฏิบัติงานของอาสาสมัคร ฯ
5.1.6  การสร้างสมการพยากรณ์ระดับการปฏิบัติงานของอาสาสมัครพัฒนาสังคมและความมั่นคงของมนุษย์  ระดับตำบลในจังหวัดปัตตานี     
เมื่อนำตัวแปรทั้งหมดไปสร้างสมการพยากรณ์ด้วยวิธีวิเคราะห์ถดถอยพหุขั้นตอน (Stepwise Multiple Regression Analysis)    พบว่าได้สัมประสิทธิ์ถดถอยพหุคูณที่สามารถสร้างสมการพยากรณ์ได้   2    รูปแบบ    ดังนี้
สมการรูปแบบที่ 1

สมการรูปแบบที่ 2

คือ
การสนับสนุนจากเจ้าหน้าที่/ส่วนราชการที่เกี่ยวข้อง   
สมการแต่ละรูปแบบจะให้ผลการทำนายดังนี้
สมการรูปแบบที่ 1  ใช้เฉพาะปัจจัยการสนับสนุนจากเจ้าหน้าที่/ส่วนราชการที่เกี่ยวข้อง  จะสามารถทำนายระดับการปฏิบัติงานของอาสาสมัครพัฒนาสังคมและความมั่นคงของมนุษย์   ในจังหวัดปัตตานี  ได้ร้อยละ  33.2
สมการรูปแบบที่ 2  ใช้ทัศนคติต่อบทบาทอาสาสมัคร  และปัจจัยการสนับสนุนจากเจ้าหน้าที่/ส่วนราชการที่เกี่ยวข้อง  สามารถทำนายระดับการปฏิบัติงานของอาสาสมัครพัฒนาสังคมและความมั่นคงของมนุษย์   ในจังหวัดปัตตานี  ได้ร้อยละ  35.8
5.2 อภิปรายผล
จากผลการศึกษาปัจจัยที่มีอิทธิพลต่อการปฏิบัติงานของอาสาสมัครพัฒนาสังคมและความมั่นคงของมนุษย์   ระดับตำบลในจังหวัดปัตตานี   พบข้อเท็จจริงที่ควรนำมาอภิปรายดังนี้
5.2.1 ข้อมูลพื้นฐานส่วนบุคคล  
จากการศึกษาข้อมูลพื้นฐานของ อพม. จำนวน 115 คน  พบว่าส่วนใหญ่เป็นเพศหญิง  ที่มีอายุระหว่าง 31-50  ปี อธิบายได้ว่าการที่ อพม. ส่วนใหญ่เป็นเพศหญิงนั้น   เนื่องเพศหญิงจะอยู่ในพื้นที่ตลอดเวลาและเพศหญิงมีเวลาในการปฏิบัติงานช่วยเหลือสังคมมากกว่าเพศชาย   อีกทั้งช่วงอายุก็อยู่ในช่วงวัยกลางคนซึ่งเป็นช่วงอายุที่มีพร้อมที่จะช่วยเหลือสังคมและต้องการการยอมรับนับถือในสังคม   อยู่ในช่วงปลอดภาระทางการเลี้ยงดูบุตรจึงเป็นช่วงระยะเวลาที่เหมาะสมในการทำงานเพื่อสังคมอย่างยิ่ง   นอกจากนี้ยังพบว่าวิธีการเข้ามาเป็นอาสาสมัคร อพม.  ส่วนใหญ่สมัครด้วยตนเอง คิดเป็นร้อยละ  43.5   และมีประสบการณ์ด้านการช่วยเหลือชุมชน/สังคม โดยเคยทำงานด้าน อสม/ผสส.  มากที่สุด   มีประสบการณ์ด้านอาสาสมัครโดยเฉลี่ย  7.03 ปี    แสดงให้เห็นว่าอาสาสมัครส่วนใหญ่มีความรักและตั้งใจอย่างแท้จริงในงานช่วยเหลือสังคม  มีความเต็มใจและพร้อมที่จะเสียสละผลประโยชน์ส่วนตัวเพื่อประโยชน์ของส่วนรวม  ประกอบกับเป็นผู้มีประสบการณ์ทางด้านงานช่วยเหลือสังคมจึงทำให้มีความรู้ความสามารถในการปฏิบัติงานในระดับมาก
นอกจากนี้พบว่า อพม. ส่วนใหญ่มีความรู้ระดับมัธยมศึกษา /ปวช  ถึงร้อยละ 60.9 รองลงมาเป็นผู้สำเร็จการศึกษาระดับประถมศึกษา  ร้อยละ 20.9  และส่วนใหญ่มีอาชีพรับจ้างทั่วไป  มีรายได้เฉลี่ยต่อเดือนต่ำกว่า  5,000  บาท  และมีสถานภาพสมรสแล้ว  แสดงให้เห็นว่าคุณภาพชีวิตของ อพม. ยังไม่ดีเท่าที่ควรเนื่องจากรายได้เฉลี่ยยังต่ำเมื่อเทียบกับภาวะเศรษฐกิจในปัจจุบัน  อีกทั้งยังมีภาระทางครอบครัวที่ต้องรับผิดชอบเนื่องจากส่วนใหญ่มีสถานภาพสมรสแล้ว  ดังนั้นรัฐบาลควรมีสวัสดิการหรือให้งบประมาณสนับสนุนการปฏิบัติงานของอาสาสมัครให้สมกับที่เขามีความตั้งใจ  และเสียสละเพื่อส่วนรวม  นอกจากนี้ระดับการศึกษาของ อพม. ในถาพรวมถือว่ายังต่ำเกินไป  ในการปฏิบัติงานบางอย่างอาจมีความรู้ไม่เพียงพอ  จึงควรมีการอบรมให้ความรู้ในลักษณะของงานที่ต้องทำอย่างสม่ำเสมอ   นอกจากนี้การเป็นเพศหญิงยังมีความจำกัดด้านการแสดงออกในสังคม   รัฐบาลหรือหน่วยงานที่เกี่ยวข้องจึงควรส่งเสริมภาวะการเป็นผู้นำ  ให้มีการรวมกลุ่มเพื่อแสดงความคิดเห็นและกล้าพูดในที่สาธารณะชนอยู่เสมอ
5.2.2 ปัจจัยด้านจิตวิทยาสังคม
จากการศึกษาพบว่าทัศนคติต่อ อพม. ในภาพรวมมีทัศนะคติอยู่ในระดับดีมาก โดยอาสาสมัครส่วนใหญ่มีความยินดีเป็นอพม. เพื่อช่วยเหลือเพื่อนบ้าน   และพบว่าแรงจูงใจสูงสุดในการมาทำงาน อพม. เพราะอยากช่วยเหลือชาวบ้าน   ส่วนความคาดหวังประโยชน์จากงาน อพม. พบว่า อพม.มีความคาดหวังประโยชน์จากการเป็น อพม. ในภาพรวมอยู่ในระดับปานกลาง  ข้อที่มีความคาดหวังในระดับสูงที่สุด ได้แก่  มาเป็น อพม.แล้วมีบทบาทในการช่วยเหลือเพื่อนบ้าน  ส่วนข้อที่มีความคาดหวังในระดับต่ำสุด  คือ เป็น อพม.แล้วได้สิทธิพิเศษด้านสวัสดิการจากทางราชการ   
จากผลการศึกษาเหล่านี้พอจะสรุปได้ว่า  อาสาสมัครพัฒนาสังคมและความมั่นคงของมนุษย์   ระดับตำบลในจังหวัดปัตตานี   ส่วนใหญ่มีจิตศรัทธาในงานช่วยเหลือสังคมอย่างแท้จริง  โดยจะเห็นจากผลการศึกษาที่แสดงให้เห็นถึงความต้องการช่วยเหลือชาวบ้านมากกว่าคำนึงถึงประโยชน์ส่วนตัว  
5.2.3 ปัจจัยด้านการสนับสนุนทางสังคม
จากการศึกษาการได้รับข่าวสารการปฏิบัติงานพบว่ามีการได้รับข่าวสารในระดับปานกลาง  โดยสื่อที่  อพม.ได้รับข่าวสารมากที่สุด  คือ  ได้รับข่าวจากเจ้าหน้าที่จากทางราชการ รองลงมาได้รับข่าวจากเพื่อน อพม.    ซึ่งแสดงให้เห็นถึงระบบการประชาสัมพันธ์ยังไม่ทั่วถึง   การสื่อสารเกิดขึ้นเฉพาะกลุ่ม อพม. เท่านั้น     ประชาชนยังไม่ได้รับทราบข่าวสารด้านการพัฒนาสังคมและความมั่นคงของมนุษย์จากสื่อต่างๆ อย่างแพร่หลาย    ทำให้การประสานงานระหว่างอพม. และประชาชนอาจเกิดความเข้าใจไม่ตรงกันได้เนื่องจากประชาชนยังไม่รู้ถึงบทบาทของ อพม.    และขอบข่ายงานด้านการพัฒนาสังคมและความมั่นคงของมนุษย์  
นอกจากนี้พบว่ามีการปฏิสัมพันธ์กันในกลุ่ม อพม.ในระดับมาก  โดยมีการประสานงานกันระหว่าง อพม. และเจ้าหน้าที่ที่เกี่ยวข้องมากที่สุด   ส่วนข้อที่การปฏิสัมพันธ์กันต่ำสุด คือ  มีการส่งข่าวนัดหมายปฏิบัติงานในบทบาท อพม.  แสดงให้เห็นว่าร่วมมือกันทำงานระหว่างอพม. ด้วยกันเกิดังขึ้นน้อย    ดังนั้นการปฏิบัติงานด้านเชื่อมกลุ่มเดิม-เสริมสร้างกลุ่มใหม่ย่อมเกิดขึ้นได้ยาก   แต่อย่างไรก็ตาม อพม. ยังได้รับการสนับสนุนจากเจ้าหน้าที่/ส่วนราชการที่เกี่ยวข้องในระดับมาก  โดยเจ้าหน้าที่มีการเข้าร่วมประชุมเพื่อช่วยเสนอแนะ  แก้ปัญหาด้านต่างๆ อยู่เสมอ  ส่วนข้อที่มีการสนับสนุนจากเจ้าหน้าที่/ส่วนราชการต่ำสุด คือ  การสนับสนุนด้านการเงินในการดำเนินงานของ อพม.  
นอกจากนี้พบว่าชุมชนมีการสนับสนุนการทำงานของ อพม. ในระดับมาก   โดยเพื่อนบ้านให้ความร่วมมือในการปฏิบัติงานของอพม.เป็นอย่างดี   ซึ่งอาจส่งผลให้ระดับทำให้การทำงานของ อพมอยู่ในระดับสูง  และส่งผลต่อระดับทัศนคติและแรงจูงใจที่แสดงให้เห็นว่าอยู่ในระดับสูงในข้างต้น
5.2.4 ระดับการปฏิบัติงานของอพม.  ระดับตำบลในจังหวัดปัตตานี  
จากผลการวิจัยพบว่าระดับการปฏิบัติงานโดยรวมอยู่ในระดับมาก  ในการปฏิบัติงานทั้ง  3  
ด้าน พบว่าด้านเชื่อมกลุ่มเดิม- เสริมสร้างกลุ่มใหม่ มีระดับการปฏิบัติงานสูงที่สุด  รองลงมาคือด้านร่วมใจทำแผนชุมชน  และลำดับสุดท้ายคือ ด้านชี้เป้า-เฝ้าระวัง
ด้านชี้เป้า-เฝ้าระวัง   ผลการปฏิบัติงานในภาพรวมอยู่ในระดับมาก  แต่พบว่าการชี้เบาะแส
ยาเสพติด  การทารุณกรรมเด็ก  การละเมิดทางเพศ  และการแก้ปัญหาเด็กที่ครอบครัวมีปัญหา   การช่วยเหลือผู้สูงอายุที่ประสบปัญหา  ยังมีระดับการปฏิบัติงานในระดับปานกลาง  ซึ่งอาจเนื่องมาจากปัญหาเหล่านี้ไม่ได้เกิดขึ้นในชุมชนของ อพม.  ส่วนปัญหาที่ได้รับการปฏิบัติในระดับสูงได้แก่  การช่วยเหลือคนพิการ  การรายงานความต้องการด้านการหารายได้เสริม  การช่วยเหลือสตรีที่ประสบปัญหาครอบครัว  ซึ่งแสดงให้เห็นว่าปัญหาเหล่านี้เป็นปัญหาเร่งด่วนที่รัฐหรือหน่วยงานที่เกี่ยวข้องต้องรีบแก้ไขโดยด่วน
ด้านกลุ่มเดิม-เสริมสร้างกลุ่มใหม่   ผลการปฏิบัติงานในภาพรวมอยู่ในระดับมาก ด้านร่วมใจทำแผนชุมชน   ผลการปฏิบัติงานของอาสาสมัครร่วมใจทำแผนชุมชนในภาพรวมอยู่ในระดับมาก โดย อพม. มีบทบาทในการร่วมเสนอแนะแนวทางในการแก้ไขปัญหาของชุมชนผ่านทางแผนชุมชน  นอกจากนี้มีส่วนร่วมในการชี้แจงทำความเข้าใจและเชิญชวนประชาชนให้ร่วมกันทำแผนชุมชน   
5.2.5 การทดสอบสมมติฐานการศึกษา
จากผลกรทดสอบสมมติฐานการศึกษาเพื่อหาความสัมพันธ์ระหว่างปัจจัยที่คาดว่าจะมีอิทธิพลต่อระดับการปฏิบัติงานของ อพม. ระดับตำบลในจังหวัดปัตตานี  พบประเด็นที่น่าสนใจควรนำมาอภิปรายดังนี้
1. จากการศึกษาพบว่าทัศนคติ และแรงจูงใจ    มีความสัมพันธ์กับระดับการปฏิบัติงาน
ของอาสาสมัคร  ซึ่งตรงกับสมมติฐานที่ตั้งไว้  ส่วนความคาดหวังในผลประโยชน์  ไม่มีความสัมพันธ์กับระดับการปฏิบัติงานอาสาสมัคร   แสดงให้เห็นว่าอาสาสมัครสมัครเข้ามาปฏิบัติงานเพราะต้องการช่วยเหลือชาวบ้านมากกว่าต้องการค่าตอบแทนในการทำงาน
2.  การได้รับข่าวสารทางด้านการพัฒนาสังคมและความมั่นคงของมนุษย์   มีความสัมพันธ์กับระดับการปฏิบัติงานของอาสาสมัคร ฯ  ซึ่งตรงกับสมมติฐานที่ตั้งไว้  แสดงให้เห็นว่าการได้รับข่าวสารบ่อยๆ สามารถกระตุ้นให้เกิดการปฏิบัติงานมากขึ้นได้  นอกจากนั้นการที่อาสาสมัครได้มีการติดต่อกับเจ้าหน้าที่จากหน่วยงานราชการบ่อยๆ ทำให้ได้รับข้อมูลที่ถูกต้องแม่นยำ ก่อให้เกิดความเข้าใจในลักษณะงานและมีการประสานงานที่ถูกต้องยิ่งขึ้น  

3. การปฏิสัมพันธ์กันในกลุ่ม  มีความสัมพันธ์กับระดับการปฏิบัติงานของอาสาสมัคร ฯ  ซึ่งตรงกับสมมติฐานที่ตั้งไว้  แสดงให้เห็นว่าการปฏิสัมพันธ์กันในกลุ่ม  ได้แก่  การพบปะสังสรรค์  การแวะเยี่ยมเยียน  การให้ความช่วยเหลือกันในเรื่องต่างๆ  ตลอดจนการมีการส่งข่าวถึงกันตลอดเวลาย่อมทำให้เกิดสัมพันธภาพที่ดีภายในกลุ่มซึ่งก่อให้เกิดความสามัคคี  และมีการแลกเปลี่ยนความรู้  ประสบการณ์ในการทำงาน  อันจะส่งผลต่อระดับการปฏิบัติงานที่ดีได้  
4.  การสนับสนุนจากเจ้าหน้าที่ มีความสัมพันธ์กับระดับการปฏิบัติงานของอาสาสมัคร ฯ  ซึ่งตรงกับสมมติฐานที่ตั้งไว้  ทั้งนี้เนื่องจากการสนับสนุนจากเจ้าหน้าที่และหน่วยงานราชการที่เกี่ยวข้อง  ได้แก่  การติดตามให้การสนับสนุน  การให้ความรู้  การให้เอกสาร  การส่งข่าวนัดหมายการปฏิบัติงาน  และการสร้างขวัญกำลังใจ  นั่นแสดงว่า  การที่อาสาสมัครได้รับการสนับสนุนมากเท่าใดย่อมส่งผลให้ระดับการปฏิบัติงานดีขึ้นตามไปด้วย
 5.  การสนับสนุนจากชุมชน  มีความสัมพันธ์กับระดับการปฏิบัติงานของอาสาสมัคร ฯ  ซึ่งตรงกับสมมติฐานที่ตั้งไว้   แสดงให้เห็นว่าการได้รับการยอมรับจากสังคมและการเข้ามามีส่วนร่วมของชุมชนย่อมส่งผลทางด้านขวัญกำลังใจซึ่งส่งผลให้ระดับการปฏิบัติงานดีขึ้นตามไปด้วย
5.2.6   การหาปัจจัยที่มีอิทธิพลต่อระดับการปฏิบัติงานและการสร้างสมการพยากรณ์ระดับการปฏิบัติงานของอาสาสมัครพัฒนาสังคมและความมั่นคงของมนุษย์  ระดับตำบลในจังหวัดปัตตานี     
จากผลการศึกษาพบว่าปัจจัยที่มีอิทธิพลต่อการปฏิบัติงานของอาสาสมัครพัฒนาสังคมของมนุษย์  ในจังหวัดปัตตานี  ได้แก่  ทัศนคติในการทำงาน   แรงจูงใจในการทำงาน   การได้รับข่าวสาร   การมีปฏิสัมพันธ์กันในกลุ่ม   การสนับสนุนจากเจ้าหน้าที่/ส่วนราชการที่เกี่ยวข้อง  และการสนับสนุนจากทางชุมชน  

ทัศนคติในการทำงาน   แรงจูงใจในการทำงาน  และการสนับสนุนจากเจ้าหน้าที่/ส่วนราชการที่เกี่ยวข้อง   มีความสัมพันธ์ในทางบวกกับการปฏิบัติงานของอาสาสมัคร ซึ่งหมายความว่า  อาสาสมัครที่มีทัศนคติที่ดีต่องานพัฒนาสังคมและความมั่นคงของมนุษย์  และมีแรงจูงใจในการทำงานมากเท่าใด  ย่อมมีแนวโน้มที่จะสามารถปฏิบัติงานได้ในระดับสูง เช่นเดียวกันกับการสนับสนุนจากเจ้าหน้าที่/ส่วนราชการที่เกี่ยวข้อง   ยิ่งมีมากเท่าใดย่อมส่งผลต่อแนวโน้มที่จะสามารถปฏิบัติงานได้ดีในระดับสูงด้วย
จากผลการวิเคราะห์การถดถอยเชิงพหุพบว่ามีตัวแปรอิสระเพียง  2  ตัว  ที่มีความสำคัญในระดับสูงและสามารถใช้พยากรณ์ระดับการปฏิบัติงานของอาสาสมัครได้ดี  คือ  ทัศนคติในการทำงาน  และการสนับสนุนจากเจ้าหน้าที่/ส่วนราชการที่เกี่ยวข้อง   

เมื่อพิจารณาค่าค่าสัมประสิทธิ์    พบว่าการสนับสนุนจากเจ้าหน้าที่/ส่วนราชการที่เกี่ยวข้อง  มีอิทธิพลต่อระดับการปฏิบัติงานมากที่สุด  รองลงมาคือ ทัศนคติต่อบทบาทอาสาสมัคร    
5.3 ข้อเสนอแนะ
เชิงปฏิบัติการ
1.เจ้าหน้าที่  ผู้นำท้องถิ่นและหน่วยงานราชการที่เกี่ยวข้อง  ควรเปิดโอกาสให้  อพม.ได้เข้าไปมีส่วนร่วมในกิจกรรมต่างๆพร้อมทั้งแนะนำตัว อพม.ให้หน่วยงานอื่นหรือเจ้าหน้าที่ที่เกี่ยวข้องต่างๆได้รู้จักและทราบบทบาทหน้าที่เพื่อเจ้าหน้าที่  หน่วยงานราชการที่เกี่ยวข้องและผู้นำท้องถิ่นที่มีภารกิจต้องเชื่อมประสานงานหรือปฏิบัติงานในพื้นที่ระดับ หมู่บ้าน/ตำบล  ได้ประสานงานและช่วยเหลือสนับสนุนในการทำงานของ อพม.ตามบทบาทหน้าที่มากขึ้น
2. จัดฝึกอบรม ศึกษา ดูงานเพิ่มพูนความรู้ ให้แก่อาสาสมัคร อพม.อย่างสม่ำเสมอ
3. เพิ่มการประชาสัมพันธ์ในบทบาทและหน้าที่ของอาสาสมัครพัฒนาสังคมและความมั่นคง ของมนุษย์  ไปยังสื่อต่างๆให้มากขึ้น
4. ควรสร้างแรงจูงใจให้แก่ อพม. เพื่อเสริมสร้างขวัญและกำลังใจในการปฏิบัติงาน  เช่น เพิ่มสวัสดิการหรือสิทธิพิเศษให้ อพม.มากขึ้น   ประกาศเกียรติคุณแก่ อพม. ที่ทำความดี สมควรเป็นตัวอย่างแก่บุคคลอื่น 

5. ยกระดับการศึกษาของ อพม. ให้สูงขึ้น  โดยประสานงานกับศูนย์การศึกษานอกโรงเรียนในพื้นที่เพื่อสนับสนุนการศึกษาต่อ
6. ส่งเสริมให้มีการปฏิสัมพันธ์กันในกลุ่ม อพม. ให้มากขึ้น  โดยมีการพบปะสังสรรค์ในงานรื่นเริงต่างๆ หรือจัดกิจกรรมรณรงค์เนื่องในวันสำคัญต่างๆ เพื่อเป็นการแลกเปลี่ยนประสบการณ์ในการทำงาน  นอกจากนั้นยังก่อให้เกิดความสามัคคีอีกด้วย
7. เน้นการทำงานเป็นกลุ่ม  มีการวางแผนแก้ปัญหาร่วมกับผู้นำชุมชน หรือกรรมการหมู่บ้าน
เชิงนโยบาย
1.ส่งเสริมการบริหารจัดการงานอาสาสมัครเพื่อให้ภาครัฐและเอกชนที่มีอาสาสมัครมี
การบริหารจัดการอย่างมีประสิทธิภาพไม่เกิดความซ้ำซ้อน
2.สร้างกระแสกระตุ้นให้ประชาชนเกิดพลังจิตสำนึกร่วมในการที่จะป้องแก้ไขพัฒนา
สังคมโดยการร่วมเป็นอาสาสมัครหรือเข้าใจและให้การยอมรับงาน อพม.มากขึ้น
3.จัดตั้งองค์การอาสาสมัครพัฒนาสังคมระดับชาติโดยให้มีคณะกรรมการซึ่งประกอบ
ไปด้วยผู้แทนภาครัฐและเอกชนเพื่อทำหน้าที่กำหนดนโยบายส่งเสริมสนับสนุน  ประสานงาน ติดตามประเมินผลงานอาสาสมัคร
4.จัดตั้งศูนย์อาสาสมัครระดับชาติ ระดับจังหวัด  เพื่อเป็นศูนย์กลางในการแลกเปลี่ยนข้อมูลข่าวสาร
5.จัดให้มีกองทุนอาสาสมัครพัฒนาสังคมระดับชาติเพื่อสนับสนุนกิจกรรม โครงการ  กองทุน  อพม.ระดับจังหวัด
หมายเหตุ  เป็นการรวบรวมความรู้ที่เป็น best practice  ของ เจ้าหน้าที่ผู้ปฏิบัติงาน อพม. ในเขตจังหวัดปัตตานี  และ  TK จาก นางอาตีก๊ะ   จรัลศาส์น  กลุ่มนโยบายและวิชาการ  สำนักงานพัฒนาสังคมและความมั่นคงของมนุษย์  จ.ปัตตานี
สำนักงานปลัดกระทรวงการพัฒนาสังคมและความมั่นคงของมนุษย์
2.2  แนวคิด  ทฤษฎีที่เกี่ยวข้อง


ความหมายของการปฏิบัติงาน


Bloom  et  al.  (อ้างใน  เกษมธิดา  สพสมัย,  2536  :  24)  ได้กล่าวถึงการปฏิบัติงานว่า  หมายถึง  พฤติกรรมที่แสดงออกเป็นความสามารถโดยการนำความรู้  ความเข้าใจที่มีอยู่มาใช้ในการแก้ปัญหาต่าง ๆ  ในสถานการณ์จริงและในชีวิตประจำวันอย่างถูกต้อง  เหมาะสม


ประภาเพ็ญ  สุวรรณ  (2526  :  10-11)  กล่าวถึงการปฏิบัติงานว่าเป็นความสามารถในการแสดงออกของร่างกายในสถานการณ์หนึ่ง ๆ โดยอาศัยความรู้และทัศนคติเป็นองค์ประกอบซึ่งต้องอาศัยเวลาและผ่านกระบวนการตัดสินใจในหลายขั้นตอน


สรุปได้ว่าการปฏิบัติงานเป็นการนำความรู้และความเข้าใจ  ตลอดจนทัศนคติที่มีต่องานมาเป็นองค์ประกอบในการแสดงเป็นพฤติกรรมออกมาเป็นความสามารถ  เพื่อแก้ไขปัญหาในสถานการณ์ต่าง ๆ  สำหรับ  อพม.  จึงเป็นการนำเอาความรู้  ความเข้าใจที่ได้จากการอบรมในงานพัฒนาสังคมและความมั่นคงของมนุษย์มาแก้ปัญหาด้านสังคม


ปัจจัยที่มีอิทธิพลต่อการปฏิบัติงานของบุคคล


Schmerhorn,  Hunt,  and  Osborn  (อ้างใน  นฤมล  กิตตะยานนท์, 2527  :  16-22)  ได้เสนอว่า  การปฏิบัติงานของแต่ละคนจะถูกกำหนดโดย  3  ส่วน  ดังนี้  คือ


1.  คุณลักษณะเฉพาะของบุคคล (Individual  Attributes)  แบ่งออกเป็น  3  กลุ่มลักษณะ  ดังนี้
1. Demographic  Characteristics  เป็นลักษณะที่เกี่ยวกับ  อายุ  เพศ  เชื้อชาติ  เผ่าพันธุ์
2. Compertency  Characteristic  เป็นลักษณะที่เกี่ยวกับด้านความรู้  ความสามารถ ความถนัด  และความชำนาญของบุคคล  ซึ่งคุณลักษณะเหล่านี้จะได้มาจากการศึกษา  อบรมและจากการสั่งสมประสบการณ์  เป็นคุณลักษณะที่มีผลกระทบโดยตรงต่อระดับความสามารถในการปฏิบัติงาน
3. Psychological  Characteristics  เป็นคุณลักษณะทางด้านจิตวิทยา  อันได้แก่ ทัศนคติ  ค่านิยม  การรับรู้ในเรื่องต่าง ๆ  รวมทั้งบุคลิกภาพของแต่ละบุคคลด้วย
1. ระดับความพยายามในการทำงาน (Work  Effort)  ซึ่งจะเกิดขึ้นจากการมีแรง
จูงใจในการทำงาน  ซึ่งได้แก่  ความต้องการ  แรงผลักดัน  อารมณ์  ความรู้สึก  ความสนใจ  ความตั้งใจ  รวมทั้งสิ่งจูงใจ  จุดประสงค์  ทัศนคติและค่านิยม  เพราะคนที่มีแรงจูงใจในการทำงานสูงจะมีความพยายามในการที่จะอุทิศกำลังกายและกำลังใจให้แก่การทำงาน  มากกว่าผู้มีแรงจูงใจในการทำงานต่ำ 


2.  แรงสนับสนุนจากองค์การหรือหน่วยงาน  (Organizational  Support)  ได้แก่  ค่าตอบแทน  ความยุติธรรม  การติดต่อสื่อสาร  ความใจกว้างของผู้บริหาร  และวิธีการมอบหมายงานซึ่งจะมีผลต่อกำลังใจผู้ปฏิบัติงาน


นอกจากนี้แล้ว  สมยศ  นาวีการ  (2521 :  142)  ได้กล่าวถึงปัจจัยที่มีผลต่อการปฏิบัติงานของบุคคลไว้ดังนี้


1.  ปัจจัยทางด้านสถานการณ์  (Situation  Factors)  อันประกอบด้วย  สภาพแวดล้อมในการทำงาน  ผู้บริหาร  ผู้ปฏิบัติ  ตลอดจนวัสดุอุปกรณ์ที่ใช้ในการดำเนินงาน


2.  การรับรู้ทางด้านบทบาท  (Role  Perception)  เป็นการให้ความหมายกับงานที่โดยได้คำนึงถึงกำลังความพยายามที่เชื่อว่าจะทำให้งานมีประสิทธิภาพ


3.  ความสามารถและทักษะ  (Ability  and  Skills)  เป็นตามลักษณะส่วนบุคคลที่มีความเชี่ยวชาญเฉพาะอย่าง  โดยบุคคลที่เรียนรู้จนเกิดทักษะนั้นจะสามารถทำงานได้ดีกว่า


4.  กระบวนการจูงใจ  (Motivation  Process)  ก็เป็นตัวที่จะกำหนดการปฏิบัติงานของบุคคลว่า  จะมีระดับการปฏิบัติงานมากหรือน้อยในกิจกรรมนั้น ๆ

เสริมศักดิ์  วิศาลาภรณ์  (2525  :  131-132)  กล่าวถึง  การปฏิบัติงานของบุคคลว่าขึ้นอยู่กับแรงจูงใจ  (Motivation)  และความสามารถ  (Ability)  ซึ่งจะเป็นตัวกำหนดที่ทำให้เกิดเป็นพฤติกรรมโดยแรงจูงใจจะมีผลเนื่องมาจากความต้องการของบุคคลทั้งทางด้านกายภาพและทางสังคม  ส่วนความสามารถนั้นจะเป็นผลมาจากสติปัญญา  ประสบการณ์และการศึกษาอบรม ดังแผนภูมินี้

  






แผนภูมิที 2.1  องค์ประกอบที่มีอิทธิพลต่อการทำงานของบุคคล


Vinake  (อ้างใน  ธงชัย  สันติวงษ์  และชัยยศ  สันติวงศ์ ,  2535  :  55)  ได้กล่าวถึงตัวแปรต่าง ๆ  ที่มีผลกระทบต่อประมาณและคุณภาพของผลงานของบุคคลนั้น  ได้แก่  ความสามารถ   ประวัติ     ประสบการณ์ในอดีตและการจูงใจ     ซึ่งสามารถที่จะแสดงเป็นความสัมพันธ์
ไว้ดังนี้
ตัวกระตุ้นภายนอกที่มีต่อตัวบุคคล    ปัจจัยหรือตัวแปรภายในตัวบุคคล
ผลลัพธ์ที่ได้


แผนภูมิที่  2.2  แสดงปัจจัยหรือตัวแปรของตัวบุคคลที่มีอิทธิพลต่อการดำเนินงาน
วิธีวัดการปฏิบัติงานของบุคคล


เนื่องจากการปฏิบัติงานของบุคคล  เป็นพฤติกรรมอย่างหนึ่งที่ได้มีการแสดงออกได้เห็น  และสามารถวัดได้ด้วยการกำหนดเป็นตัวเลขมีการพิจารณาตามเกณฑ์ต่าง ๆ  โดยการแบ่งประเภทของพฤติกรรม   จัดอันดับของพฤติกรรม  ตลอดจนการเทียบอัตราส่วนของพฤติกรรม ซึ่งสามารถที่จะแบ่งการวัดพฤติกรรมอันเป็น  2  วิธีใหญ่ ๆ  ดังนี้  (ชัยพร  วิชชาวุธ  ,  2523 : 56-106)  



1.  วิธีวัดโดยวิธีอัตนัย  (Subject  Method)  หมายถึง  การกำหนดตัวเลขให้กับพฤติกรรมโดยอาศัยความรู้สึกเป็นเกณฑ์  การกำหนดคำตอบหรือตัวเลขมิได้เป็นกฎเกณฑ์มาตรฐานทั่วไป  แต่จะเป็นไปตามความรู้สึกของผู้สังเกตแต่ละคนไม่ถือว่าเป็นการตอบผิดหรือถูก  มีมาตราวัดเป็นระดับต่าง ๆ  4  ระดับ  คือ  มาตราจัดประเภท  จัดอันดับ  อันตรภาค  และอัตราส่วน  


2.  การวัดโดยวิธีปรนัย  (Object  Method)  หมายถึง  การกำหนดตัวเลขให้กับพฤติกรรมตามหลักเกณฑ์ภายนอกที่แน่นอน  ไม่ว่าจะกำหนดโดยใครก็ได้เหมือนกันหมด  ซึ่งสามารถแบ่งเป็น  4  วิธี  คือ  การวัดความถี่  วัดเวลา  วันความแรง  และวัดระยะทาง


จากแนวคิดเกี่ยวกับการปฏิบัติงานของบุคคลข้างต้น  ทำให้ทราบว่าการปฏิบัติงานของบุคคลนั้นมีปัจจัยหลายอย่าง  ได้แก่  ลักษณะส่วนบุคคล  สภาพทางกาย  สภาพทางสังคม  ประวัติและประสบการณ์ในอดีต  การศึกษา  ความรู้  ความสามารถ   ตลอดจนสถานการณ์แวดล้อมต่างๆ  ที่เข้ามาเกี่ยวข้อง เช่น  การสนับสนุนจากองค์การหน่วยงาน  ซึ่งในการศึกษาครั้งนี้  ได้นำไปกำหนดเป็นกลุ่มปัจจัยที่จะศึกษาการปฏิบัติงานของ อพม.  คือ  ปัจจัยคุณลักษณะส่วนบุคคล  ซึ่งประกอบด้วยตัวแปรด้าน  เพศ  อายุ  การศึกษา  อาชีพ  วิธีการเข้าสู่ตำแหน่ง  ประสบการณ์เดิมทางด้านการพัฒนาสังคม  ระยะเวลาการปฏิบัติงาน  ปัจจัยทางด้านความรู้  ทัศนคติ  แรงจูงใจ  ความคาดหวังประโยชน์  และปัจจัยด้านการสนับสนุน  ได้แก่  การสนับสนุนของเจ้าหน้าที่  และการสนับสนุนจากชุมชน  โดยวัดการปฏิบัติงานออกมาเป็นความถี่ของจำนวนครั้งที่ทำกิจกรรมนั้น ๆ  เป็นระดับน้อย  ปานกลาง  และระดับมาก


ทัศนคติ  (Attitude)  เป็นความคิดรวบยอดทางด้านจิตวิทยา  ซึ่งเป็นความรู้สึกนึกคิดเป็นอารมณ์  และแนวโน้มที่จะกระทำ  มีส่วนสัมพันธ์กับการแสดงพฤติกรรมของมนุษย์


ความหมายของทัศนคติ


ทัศนคติเป็นปัจจัยที่สำคัญเกี่ยวข้องกับพฤติกรรมของมนุษย์  ซึ่งได้มีผู้รู้และนักวิชาการหลายท่านได้ให้ความหมายและกล่าวถึงทัศนคติในลักษณะต่างๆ ดังนี้


Allport  ได้ให้ความหมายของทัศนคติว่า  หมายถึงสภาวะความพร้อมทางจิต  เกิดจากการมีประสบการณ์โดยสภาวะความพร้อมนี้จะกำหนดทิศทางของปฏิกิริยาบุคคลที่จะมีต่อบุคคล สิ่งของ  หรือสถานการณ์ที่เกี่ยวข้อง


ประภาเพ็ญ  สุวรรณ  (2526  :  3 – 5)  ให้ความหมายของ  ทัศนคติว่า  เป็นความคิดเห็นซึ่งมีอารมณ์เป็นส่วนประกอบ  เป็นส่วนที่พร้อมที่จะมีปฏิกิริยาเฉพาะอย่าง  ต่อสถานการณ์ภายนอก  โดยได้แยกองค์ประกอบของทัศนคติเป็น  3  ประการ  ดังนี้


1.  องค์ประกอบทางด้านพุทธิปัญญา  (Cognitive  Component)  เป็นองค์ประกอบทางด้านความคิด


2.  องค์ประกอบด้านท่าทีความรู้สึก  (Affective  Component)  เป็นส่วนประกอบทางด้านอารมณ์  ความรู้สึก  ซึ่งเป็นตัวเร้าทำให้เกิดความคิด  ซึ่งมีทั้งด้านบวกและด้านลบ


3.  องค์ประกอบทางด้านการปฏิบัติ  (Behavioral  Component)  เป็นองค์ประกอบที่มีแนวโน้มในทางปฏิบัติ


เทพพนม  เมืองแมน  และสวิง  สุวรรณ  (2529 : 7)  ได้ให้ความหมายทัศนคติว่า  เป็นสภาพความพร้อมทางจิตของบุคคล   ซึ่งเป็นผลรวมของความคิดเห็น  ความเชื่อ  ของบุคคลที่ถูกกระตุ้นด้วยอารมณ์ความรู้สึก  และทำให้บุคคลพร้อมที่จะกระทำในสิ่งใดสิ่งหนึ่งหรือเป็นตัวที่มากำหนดแนวโน้มของบุคคล  จะมีปฏิกิริยาตอบสนองในลักษณะที่ชอบและไม่ชอบต่อสิ่งนั้น  ซึ่งสามารถนำปัจจัยต่าง ๆ  มาจัดทำเป็นแผนภูมิได้ดังนี้
    





แผนภูมิที่  2.3  แสดงองค์ประกอบของทัศนคติ  


สุรางค์  จันทร์เอม  (2529  :  48)  ให้ความหมายของทัศนคติ  ว่าเป็นท่าทีความรู้สึกของบุคคลที่แสดงออกต่อบุคคล  วัตถุและสถานการณ์  ซึ่งเป็นทั้งในทางที่ดี  และเป็นหรือทางบวก  (Positive)  หรือทางที่ไม่ดี  หรือ ทางลบ  (Negative)  หรืออาจเป็นกลางก็ได้  โดยมีพื้นฐานมาจากการเรียนรู้และประสบการณ์ของบุคคล


เชิดศักดิ์  โฆวาสินธุ์  (2523  :  91 – 93)  ได้ให้ความหมายไว้ว่า  เป็นความรู้สึกของบุคคลที่มีต่อสิ่งต่าง ๆ อันเป็นผลมาจากการเรียนรู้  ประสบการณ์  และเป็นตัวกระตุ้นให้บุคคลแสดงพฤติกรรมหรือมีแนวโน้มที่จะแสดงต่อสิ่งนั้น ๆ  ในทิศทางที่จะสนับสนุนหรือต่อต้านก็ได้  พอสรุปได้ว่า  ทัศนคติเป็นสภาวะทางด้านจิตใจที่ประกอบด้วยอารมณ์ความรู้สึกนึกคิด  และแนวโน้มที่จะปฏิบัติ  ที่มีต่อบุคคลวัตถุ  สิ่งของและสถานการณ์ต่าง ๆ  ซึ่งมักจะแสดงออกมาเป็นพฤติกรรมที่มีต่อสิ่งเหล่านั้น  ในลักษณะที่ชอบหรือไม่ชอบ


การเกิดทัศนคติ


ประภาเพ็ญ  สุวรรณ  (2526  :  91 – 93)  กล่าวว่า  ทัศนคติเกิดจากการเรียนรู้  โดยมีแหล่งเกิด  4  แหล่งดังนี้
1. ประสบการณ์เฉพาะอย่างที่เกิดขึ้นกับตนเอง
2. การติดต่อสื่อข่าวสารกับคนอื่น
3. การเลียนแบบจากตัวอย่าง
4. เกิดจากสถาบันที่มีอิทธิพล  เช่น  โรงเรียน
ปรียาพร  วงศ์อนุตรโรจน์  (2535 : 64 – 66)  กล่าวว่า  ทัศนคติเกิดจาก
1. การเรียนรู้  วัฒนธรรม  ขนบธรรมเนียมในสังคม
2. การสร้างความรู้สึกจากประสบการณ์ของตัวเอง
3. ประสบการณ์เดิมที่มีอยู่ทั้งบวกและลบ
4. การเลียนแบบบุคคลที่ตัวเองให้ความสำคัญ


ประโยชน์ของทัศนคติ


ประภาเพ็ญ  สุวรรณ  (2526  :  5 – 6)  ได้กล่าวถึงประโยชน์ของทัศนคติว่า  ช่วยให้เราสามารถหลีกเลี่ยงสิ่งที่ไม่ดีไม่พอใจ สามารถจะทำให้เราปรับตัวเข้ากับสิ่งแวดล้อมหรือบุคคลได้อย่างเหมาะ  เพราะทัศนคติดังกล่าวมีทั้งทางบวก (Positive) และทางลบ (Negative)  โดยที่ทัศนคติจะเป็นตัวบงการและผลักดันให้บุคคลแสดงพฤติกรรมออกมาในลักษณะที่จะรับรู้หลีกเลี่ยง หรือให้การสนับสนุนทำให้เราได้เตรียมความพร้อมที่จะรับสถานการณ์การเปลี่ยนแปลงต่างๆ   เนื่องจากการเปลี่ยนแปลงทัศนคติมีทั้งที่เป็นทางเดียวกัน (Congruent Change)และทัศนคติที่มีการเปลี่ยนแปลงไปคนละทางดังนั้น  การที่จะศึกษาพฤติกรรมมนุษย์  จึงมีความจำเป็นที่จะต้องเข้าใจทัศนคติของบุคคล  เพราะเป็นพื้นฐานที่สำคัญที่จะกระตุ้นให้เกิดการกระทำ  


สรุปได้ว่าทัศนคติ  หมายถึง  ความรู้สึกนึกคิด  อารมณ์และแนวโน้มที่จะกระทำของบุคคลที่มีต่อบุคคลอื่น  วัตถุหรือสถานการณ์ต่าง ๆ  ในลักษณะที่ชอบ  ไม่ชอบ  หรือในลักษณะที่เห็นด้วย  ไม่เห็นด้วย  หรือเป็นกลาง  ในครั้งนี้ได้นำตัวแปรทัศนคติมาศึกษาในลักษณะที่เป็นทัศนคติต่อบทบาทของ  อพม.  โดยได้ศึกษาทั้งองค์ปรกอบที่เป็นความรู้สึกนึกคิด  อารมณ์  และแนวโน้มความพร้อมที่จะกระทำพฤติกรรม  เพื่อนำไปทำนายการปฏิบัติงานพัฒนาสังคมของ อพม.

แนวคิดเกี่ยวกับการติดต่อสื่อสาร


การติดต่อสื่อสาร  (Communication)  นับว่ามีบทบาทสำคัญต่อมนุษย์อยู่ร่วมกันในสังคม  มนุษย์จำเป็นต้องมีการแลกเปลี่ยนข้อมูลข่าวสารกันตลอดเวลา  โดยเฉพาะในโลกปัจจุบันที่ถือเป็นยุคแห่งสังคมข่าวสาร  บุคคลที่อาศัยอยู่ในที่ต่าง ๆ  สามารถสื่อสารและปฏิสัมพันธ์กันได้  ก็เพราะการติดต่อสื่อสารนั่นเอง
ความหมายของการติดต่อสื่อสาร


Blumer  (อ้างใน  มหาวิทยาลัยสุโขทัยธรรมาธิราช,  2530  :  9 – 10)  ได้กล่าวว่ามนุษย์เป็นสัตว์สังคม จำเป็นที่จะต้องมีการติดต่อสื่อสารหรือปฏิสัมพันธ์ซึ่งกันและกัน  ในเชิงของการสื่อความหมายที่เกี่ยวข้องกับการกระทำ  เพื่อให้ผู้กระทำมีความหมายร่วมกัน  (Shared  Meanings)



Shramm  (อ้างใน  มหาวิทยาลัยสุโขทัยธรรมาธิราช,  2530 : 39)  ได้ให้ความหมายของการติดต่อสื่อสารว่า  เป็นการแลกเปลี่ยนสัญญาณข่าวสารระหว่างบุคคล  โดยตั้งอยู่บนพื้นฐานของความสัมพันธ์ระหว่างมนุษย์


สัญญา  สัญญาวิวัฒน์  (2529 : 164 – 166)  กล่าวว่าเป็นการกระทำของบุคคลที่มีผลต่อบุคคลใดบุคคลหนึ่ง  ในฐานะที่มนุษย์อยู่รวมกันเป็นสังคม  เพื่อให้เข้าใจในสังคมของมนุษย์มากขึ้นโดยการใช้สัญลักษณ์  (Symbol)  ต่าง ๆ  เช่น  ภาษา  กิริยาท่าทาง


สถิต  วงศ์สวรรค์  (2529 :  157)  กล่าวว่าเป็นกระบวนการสื่อความเข้าใจสาระความรู้  ประสบการณ์  ความรู้สึกนึกคิด  ความคิดเห็น  ความสนใจ  ทักษะความชำนาญ  เจตคติ  ปรัชญา  ค่านิยม  อารมณ์  จุดมุ่งหมาย  ข่าวสาร  และข้อเท็จจริง  จากบุคคลหนึ่งไปยังอีกบุคคลหนึ่ง
ชัยยงค์   พรหมวงศ์  (2523 :  34)  กล่าวว่า  เป็นกระบวนการที่จะถ่ายทอดเนื้อหา
สาระ ประสบการณ์  ความคิดเห็น  ความรู้สึก  อารมณ์  ความสนใจ  ทัศนคติ  ค่านิยมและทักษะความชำนาญ  จากผู้ส่งไปยังผู้รับ


ธงชัย  สันติวงษ์  และชัยยศ  สันติวงษ์  (2526 :  75)  ได้ให้ความหมายการติดต่อสื่อสารไว้ว่า  เป็นกระบวนการแลกเปลี่ยนข่าวสารหรือข้อเท็จจริง  (Facts)  และเป็นความรู้สึกระหว่างบุคคลตั้งแต่สองฝ่ายขึ้นไ  ได้แก่ ผู้ส่งข่าวสาร  (Senders)  กับ  ผู้รับข่าวสาร  (Receivers)



สรุปว่าการติดต่อสื่อสารเป็นกระบวนการปฏิสัมพันธ์กันทางสังคมของมนุษย์  เพื่อที่จะนำข่าวสารต่าง ๆ   จากที่หนึ่งไปยังอีกที่หนึ่ง  โดยผ่านทางช่องทาง  และวิธีการต่างๆ  ทั้งนี้เพื่อให้เกิดความเข้าใจซึ่งกันและกันในเนื้อหาสาระ  ความรู้  ความรู้สึกนึกคิด  อารมณ์  และข้อเท็จจริงต่าง ๆ ตลอดจนก่อให้เกิดความร่วมมือในกิจกรรมต่าง ๆ ทำให้เกิดความสามัคคี  มีเอกภาพ  และเกิดการประสานงานที่ดี  ผลต่อพฤติกรรมบุคคล  ในครั้งนี้ผู้ศึกษาได้นำแนวคิดดังกล่าวมากำหนดเป็นตัวแปรการปฏิสัมพันธ์กันในกลุ่มของ   อพม.  และการได้รับข่าวสารทางด้านสังคม  เพื่อศึกษาว่าตัวแปรเหล่านั้น  ได้มีความสัมพันธ์หรือมีอิทธิพลต่อการปฏิบัติงานพัฒนาสังคมตามบทบาทของ  อพม.  หรือไม่  อย่างไร


องค์ประกอบและกระบวนการของการติดต่อสื่อสาร


วรพล  พรหมมิกบุตร  (2534 : 20)  ให้ความหมายว่า  เป็นกระบวนการทางสังคมซึ่งมีลักษณะสำคัญเป็นการปฏิสัมพันธ์ด้วยวิธีต่าง ๆ  เพื่อส่งข่าวสารในเชิงสัญลักษณ์จากสถานที่หนึ่งไปยังสถานที่หนึ่ง  ทั้งนี้เพื่อให้เกิดความเข้าใจความหมายร่วมกันระหว่างบุคคลที่เกี่ยวข้อง  โดยแยกแยะองค์ประกอบพื้นฐานของการติดต่อสื่อสารเป็น  2  ส่วน  คือ
1. องค์ประกอบที่เป็นบุคคล ได้แก่  ผู้ส่งสาร  และผู้รับสาร
2. องค์ประกอบที่เป็นผลผลิตทางวัฒนธรรม  ได้แก่  ข่าวสารและเทคนิค  ของ
การสื่อสารที่มีการผสมผสานอย่างครบวงจร  จนเป็นกระบวนการติดต่อสื่อสารขึ้น


ปรียาพร  วงศ์อนุตรโรจน์  (2535  :  176)  ได้แบ่งการติดต่อสื่อสารออกเป็น  2  ระบบ  คือ


1.  การสื่อสารระบบทางเดียว  (One-Way  Communication)  เป็นการติดต่อสื่อสารในลักษณะที่ผู้ส่งเป็นผู้ให้ข่าวเพียงฝ่ายเดียว  เช่น การออกวิทยุ  ออกข่าวหนังสือพิมพ์  ออกรายงานโทรทัศน์  โดยที่ผู้รับข่าวไม่มีโอกาสได้ซักถามข้อสงสัยหรือโต้ตอบ  ย้อนกลับใด ๆ


2.  การสื่อสารระบบสองทาง  (Two-Way  Communication)  เป็นการสื่อสารที่ผู้รับสารมีการตอบสนองและมีปฏิกิริยาย้อนกลับไปยังผู้ส่งสาร  เปิดโอกาสให้ผู้รับสาร  สอบถามข้อข้องใจ


เทพพนม  เมืองแมน  และสวิง  สุวรรณ  (2529 :  212 – 214)  ได้กล่าวถึง  การติดต่อสื่อสารว่าเป็นการส่งข่าวสาร  (Information)  ระหว่างบุคคลตั้งแต่สองคนขึ้นไป  โดยมีองค์ประกอบ  ได้แก่  แหล่งข่าวสาร  (Source  or  Sender)  ข่าวสาร (Message)  ผู้รับสาร  (Receiver)  ซึ่งกระบวนการดังนี้
ผู้ส่งข่าวสาร  (Sender)

ช่องทาง  (Channel) 

ผู้รับข่าว   (Receiver)





ข้อมูลป้อนกลับ  Feedback

แผนภูมิที่  2.4  แสดงรูปแบบความสัมพันธ์ของกระบวนการติดต่อสื่อสาร


กระบวนการจากแผนภูมิข้างต้นนั้น  สามารถนำมาอธิบายองค์ประกอบและกระบวนการของการติดต่อสื่อสารต่าง ๆ  ได้ ดังนี้


1.   ผู้ส่งข่าว  (Sender)  ประกอบด้วยแนวความคิด  เริ่มต้นจากข้อเท็จจริง  ความหมาย  และการกระทำที่ต้องการบางอย่าง  ที่ผู้ส่งข่าวสารมีเป้าหมายในใจโดยมีการเข้ารหัส  ซึ่งเกิดหลังจากที่ผู้ส่งข่าวสารตัดสินใจที่จะส่งข่าวมีการกำหนดรูปแบบโครงสร้างให้เป็นภาษาในลักษณะของคำพูด  สัญลักษณ์  แผนภูมิ  หรือหลาย  ๆ  อย่างรวมกัน  เพื่อให้เกิดเป็นข่าวสารที่ง่ายและมีความชัดเจน  สามารถเข้าใจได้


2.  ช่องทาง  (Channel  or  Transmission)  เป็นแนวทางการเคลื่อนที่ของข่าวสารที่จะไปสู่ผู้รับข่าวสาร  เช่น  การพูดตัวต่อตัว  โทรศัพท์  ประกาศ  จดหมายและทางสื่อต่าง ๆ


3.  ผู้รับข่าวสาร  (Receiver)  จะมีการแปลความหมายและทำความเข้าใจข่าวสารที่ได้รับแล้วมีการกระทำในลักษณะที่ละเลยหรือทำตามข่าวสารนั้น


4.  ข้อมูลป้อนกลับ  (Feedback)  เป็นปฏิกิริยาที่ผู้รับข่าวสารกระทำออกมาทาง  ท่าทาง  สีหน้า  การเขียนโต้ตอบ  ทำให้ผู้ส่งข่าวสารมั่นใจว่าได้ส่งข่าวสารได้ถูกต้อง
ปัจจัยที่มีผลกระทบต่อการติดต่อสื่อสาร


สำหรับปัจจัยหรือตัวแปรที่มีความสัมพันธ์และมีผลกระทบต่อการติดต่อสื่อสารนั้นได้มีผู้กล่าวถึงไว้ดังนี้


ขวัญเรือน  กิตติวัฒน์  (2531 :  34 – 38)  ได้กล่าวถึงองค์ประกอบที่มีผลต่อประสิทธิภาพของการติดต่อสื่อสารว่า  ประกอบด้วย  3  ส่วน  ดังนี้
1. ปัจจัยด้านบุคคล  ซึ่งได้แก่  ผู้ส่งสาร  ผู้รับสาร  โดยจะขึ้นอยู่กับทักษะในการ
สื่อสาร  ทัศนคติ  ระดับความรู้  และสถานภาพในทางสังคม


2.  ปัจจัยด้านสาร  ซึ่งเป็นสัญลักษณ์แห่งความคิด  ความรู้สึกที่พยายามแสดงออกมาเพื่อให้บุคคลหรือกลุ่มคนได้รับรู้


3.  ปัจจัยด้านช่องทางการสื่อสาร  ได้แก่  การเห็น  หรือการได้ยินจากสื่อประเภทต่าง ๆ ที่เป็นช่องทางของข่าวสาร


ธงชัย  สันติวงษ์  และชัยยศ  สันติวงษ์  (2526 : 76-82)  ได้กล่าวถึงปัจจัยที่มีผลกระทบต่อการติดต่อสื่อสารว่า มี  5  ปัจจัย  ดังนี้
1. ข่าวสารที่เกิดจากภายนอกและภายในบุคคล  อันได้แก่  สถานการณ์
2. การติดต่อสื่อสารที่ใช้ถ้อยคำและไม่ใช้ถ้อยคำ  จะมีผลต่อความเข้าใจ
3. ลักษณะของข่าวสาร  เช่น  ชนิดของข่าวสาร  ประมาณ  และแหล่งที่มา
4. อิทธิพลโครงสร้างของกลุ่มเป็นรูปแบบของการติดต่อสื่อสารที่เป็นการสื่อ
สารแนวนอน  แนวดิ่ง  วงกลม  เส้นตรง  หรือ  รูปดาว  ซึ่งการสื่อสารจะขึ้นอยู่กับรูปแบบของกลุ่มการติดต่อสื่อสารเหล่านี้  ว่าจะมีความชัดเจน  คลุมเครือ  รวดเร็ว  หรือชักช้าอย่างไร


จากแนวคิดเกี่ยวกับการติดต่อสื่อสารข้างต้น  จะเห็นว่าการติดต่อสื่อสารมีผลกระทบต่อพฤติกรรมของบุคคล  ในการศึกษาครั้งนี้ได้กำหนดเป็นตัวแปรด้านการปฏิสัมพันธ์ภายในกลุ่มของ อพม.  และการได้รับข่าวสารซึ่งในที่นี้  หมายถึง  การได้รับข่าวสารทางด้านการพัฒนาสังคม  และกิจกรรมที่เกี่ยวข้องกับการพัฒนาสังคม
แนวคิดเกี่ยวกับการสนับสนุนทางสังคม


การสนับสนุนทางสังคม  (Social  Support)  เป็นกลไกอย่างหนึ่งซึ่งเกี่ยวข้องกับการชี้ให้เห็นถึงสัมพันธภาพของบุคคลในสังคมว่าได้มีการช่วยเหลือกันอย่างไรบ้าง  เป็นสิ่งที่สะท้อนให้เห็นถึงเจตนาที่จะสนับสนุนให้เกิดการปฏิบัติหน้าที่ของบุคคลตามบทบาทต่าง ๆ  ซึ่งได้มีผู้ให้ความหมายของการสนับสนุนไว้ในหลายลักษณะดังนี้


ความหมายของการสนับสนุนทางสังคม


Cobb  (อ้างใน  ละเอียด  วรรณสารเมธา,  2539 : 19)  กล่าวว่าการสนับสนุนทางสังคม  เป็นการรับรู้ข่าวสารที่ทำให้บุคคลเชื่อว่ามีคนให้ความรัก  ความเอาใจใส่  การยกย่องและเห็นคุณค่า  รวมทั้งรู้สึกว่าจนเองเป็นส่วนหนึ่งของเครือข่ายทางสังคม


กิตติพันธ์  นนทปัทมะดุลย์  (2535 : 170)  ให้ความหมายว่า  เป็นการเกื้อกูลทางสังคมด้านการให้ความรัก  ความเอาใจใส่  เห็นคุณค่า  ได้รับการยกย่อง  มีความรู้สึกว่าอยู่ในสังคมเดียวกัน  มีความผูกพันซึ่งกันและกัน  มีการช่วยเหลือกันด้านต่าง ๆ  เช่นสิ่งของ  แรงงานและการให้เวลา  ซึ่งการสนับสนุนทางสังคมจะมีผลต่อจิตใจ  อารมณ์และการรับรู้จากบุคคลต่างๆ  ได้แก่ บิดา  มารดา  ญาติพี่น้อง  เพื่อนร่วมงาน  ตลอดจนคนอื่น ๆ  ที่เกี่ยวข้อง


อารีย์  เธียรประมุข  (2534 : 17)  สรุปว่า  เป็นการช่วยเหลือระหว่างกัน  ทั้งทางอารมณ์  สังคม  ข้อมูลข่าวสาร  วัสดุและสิ่งของจากบุคคลที่มีความสัมพันธ์กัน  ให้ผู้รับไปสู่จุดมุ่งหมายที่ต้องการ


สุธีรา  ตั้งตระกูล  (2537 :  14)  ให้ความหมาย  การสนับสนุนทางสังคมว่าเป็นความจำเป็นของบุคคลที่ต้องมีการติดต่อ  สัมพันธ์กันและกัน  ได้รับความรัก  เอกใจใส่ช่วยเหลือในด้านต่าง ๆ  จากบุคคลในเครือข่ายสังคมที่มีปฏิสัมพันธ์กัน


สรุปได้ว่า  การสนับสนุนทางสังคม  หมายถึง  การติดต่อสัมพันธ์กันในเครือข่ายของสังคมที่เนการสนับสนุนกันทั้งทางด้านอารมณ์  ความรู้สึก  การให้คุณค่า  กำลังใจโดยการให้กำลังใจ  ตลอดจนการสนับสนุนทางด้านวัตถุ  สิ่งของ  แรงงานและเงิน  เพื่อให้บุคคลที่ได้รับการสนับสนุนไปสู่จุดมุ่งหมายที่ต้องการ  ในการศึกษาครั้งนี้ได้นำมากำหนดเป็นตัวแปรเกี่ยวกับการสนับสนุนการปฏิบัติงานตามบทบาทหน้าที่ของ  อพม.  ที่ได้จากเจ้าหน้าที่  ครอบครัวและชุมชน  ว่าได้รับการสนับสนุนการแหล่งต่าง ๆ  นั้นมีอิทธิพลต่อการปฏิบัติงานหรือไม่
ประเภทของการสนับสนุนทางสังคม


Schefer, et  al  (อ้างใน  วนิดา  วิระกุล  ,  2534  :  43)  ได้แบ่งชนิดของพฤติกรรมของการสนับสนุนทางสังคม  ออกเป็น  3  ชนิด  คือ


1.  การสนับสนุนทางด้านอารมณ์  (Emotion  Support)  เช่น  การให้ความผูกพัน  ความพอใจ  ความไว้วางใจ  และการยอมรับนับถือ  เป็นต้นไป




2.  การสนับสนุนทางด้านสิ่งของ  (Tangible  Support)  เช่น  การให้ความช่วยเหลือด้านสิ่งของ  เงินทอง  แรงงานและเวลา


3.  การสนับสนุนทางด้านข้อมูลข่าวสาร  (Information  Support)  เช่น  ให้ข้อมูลและข่าวสารที่ถูกต้อง  การให้คำแนะนำในการแก้ปัญหา


Houst  (อ้างใน  เผชิญ  โชคบำรุง,  2534 : 21 –22)  ได้แบ่งประเภทของการสนับสนุนทางสังคม  ออกเป็น  4  ประเภท  คือ


1.  การสนับสนุนด้านอารมณ์  (Emotional  Support)  เป็นการสนับสนุนในด้านการยกย่อง  ให้คุณค่า  รักใคร่  และไว้วางใจ


2.  การสนับสนุนด้านการประเมินเปรียบเทียบ  (Appriaal  Support)  ได้แก่ การให้ความเห็นพ้อง  รับรอง  และให้ข้อมูลป้อนกลับ  เพื่อนำไปใช้ในการประเมินตนเอง


3.  การสนับสนุนด้านข้อมูลข่าวสาร  (Information  Support)  เป็นการให้แนะนำเสนอแนะและให้แนวคิดเพื่อนำไปใช้ในการแก้ปัญหา


4.  การสนับสนุนด้านเครื่องมือ  (Instrumental  Support)  เป็นการให้ความช่วยเหลือโดยตรงต่อบุคคลทางด้านวัตถุ  สิ่งของ  รวมทั้งทางการเงินและแรงงานด้วย

แหล่งของการสนับสนุนทางสังคม


บุญเยี่ยม  ตระกูลวงษ์  (2523 : 594)  กล่าวถึง  การสนับสนุนทางสังคม  ว่าเป็นสิ่งที่ผู้ให้การสนับสนุน  ซึ่งอาจเป็นบุคคลหรือกลุ่มอันได้แก่  บุคคลในครอบครัว  เช่น  สามี  ภรรยา  เพื่อนร่วมงาน
เจ้าหน้าที่บ้านเมือง  ที่ให้ความช่วยเหลือด้านข้อมูลข่าวสาร  วัสดุ  สิ่งของ


อุบล  นิวัติชัย  (2527 : 285 – 288)  ได้จัดแบ่งกลุ่มบุคคลที่เป็นแหล่งของการสนับสนุนทางสังคม  ได้เป็น  3  กลุ่มคือ


1.  กลุ่มที่มีความผูกพันกันตามธรรมชาติ  (Spontaneous or Natural)  ประกอบด้วยบุคคล  1  ประเภท  คือ  ประเภทแรกอยู่ในครอบครัวสายตรง  ได้แก่  ปู่  ย่า  ตา  ยาย  พ่อ  แม่  พี่  น้อง  ลูก  หลาน  ส่วนประเภทที่สองคือ  ครองครัวใกล้ชิด  ได้แก่  เพื่อนฝูง  เพื่อนบ้าน  และเพื่อนร่วมงาน


2.  องค์กรและสมาคมที่ให้การสนับสนุน  (Organized  Support)  หมายถึง  กลุ่มบุคคลที่รวมตัวกันเป็นหน่วย  เป็นชมรม  สมาคม เช่น  ชมรมผู้สูงอายุ   เป็นต้น


3.  กลุ่มผู้ช่วยเหลือวิชาชีพ  (Professional  Health  Care  Workers)  ซึ่ง  หมายถึง  บุคคลที่อยู่ในวงการวิชาชีพในด้านการช่วยเหลือทางด้านสังคม


จากแนวคิดข้างต้นทำให้ทราบว่า  การสนับสนุนทางสังคมมีบทบาทสำคัญที่จะกระตุ้นให้  อพม.  มีกำลังใจที่จะปฏิบัติงานตามบทบาทอย่างเต็มกำลังและสม่ำเสมอ  ซึ่งในครั้งนี้ได้ศึกษาตัวแปรที่เกี่ยวข้องกับการปฏิบัติงานตามบทบาทของ  อพม.  โดยเฉพาะ  อันได้แก่  การสนับสนุนจากเจ้าหน้าที่   จากครอบครัว  และจากชุมชน  ทั้งทางด้านการยกย่อง  ชมเชย  ให้กำลังใจ  การมอบหมายงาน  การติดตามให้คำแนะนำ  ตลอดจนการสละทรัพย์  สิ่งของ  เงิน  และแรงงาน
แนวคิดเกี่ยวกับการมีส่วนร่วมของชุมชน


แนวคิดเกี่ยวกับการพัฒนาที่ต้องการให้ประชาชนพึ่งพาตนเองในด้านต่าง  ๆ  ได้นั้น  ก็  คือ  การเปิดโอกาสให้ประชาชนเข้ามามีส่วนร่วมในขั้นตอนต่าง ๆ   ของการพัฒนาให้มากที่สุด  เพื่อให้ประชาชนมีส่วนร่วมในการแก้ไขปัญหาของตนเองและยังเป็นการปรับปรุงความสามารถของประชาชนให้ช่วยเหลือตัวเองได้มากขึ้นตามลำดับ  (สมนึก  ปัญญาสิงห์ ,  2532 : 267)

ความหมายของการมีส่วนร่วมของชุมชน


World   Health  Organization  (1988 : 1 – 2)  ได้ให้ความหมายการมีส่วนร่วมของชุมชนในงานการพัฒนาสังคม  ว่าเป็นกระบวนการที่ครอบครัวเข้าไปร่วมรับผิดชอบเพื่อพัฒนาศักยภาพในการดูแลตนเอง  ครอบครัว  และชุมชน  ในกระบวนการควรประกอบด้วย  การค้นหา  ปัญหา  การจัดลำดับความสำคัญของปัญหา  การวางแผนกิจกรรม  ตลอดจนการสนับสนุนสิ่งต่าง  ๆ  แก่โครงการ


ทวีทอง  หงษ์วิวัฒน์  (2527 :  270)  กล่าวว่า  การมีส่วนร่วมของชุมชน  หมายถึง  ประชาชนหรือชุมชนพัฒนาขีดความสามารถของตน  ในการจัดการและควบคุมการใช้และการกระจายทรัพยากร  และปัจจัยการผลิตที่มีอยู่ในสังคม เพื่อประโยชน์ต่อการดำรงชีพทางเศรษฐกิจและสังคมตามความจำเป็น  อย่างสมศักดิ์ศรีในฐานะสมาชิกของสังคมในการมีส่วนร่วม  ประชาชนได้พัฒนาการรับรู้และภูมิปัญญา  ซึ่งแสดงออกในรูปการตัดสินใจ  ในการดำเนินชีวิตของตนเองอย่างเป็นตัวของตัวเอง


อคิน  ระพีพัฒน์  (2527  :  320)  ให้ความหมายของการมีส่วนร่วมของประชาชนว่าเป็นการใช้ประชาชนคิดค้นปัญหา    เป็นผู้ทำทุกอย่าง  ไม่ใช่ถูกกำหนดให้เข้ามาร่วมในเรื่องใดเรื่องหนึ่งทุกอย่างต้องเป็นเรื่องของประชาชนที่คิดขึ้นมา


สำนักงานคณะกรรมการการสาธารณสุขมูลฐาน  (2536  :  6)  ให้ความหมายของการมีส่วนร่วมของชุมชนว่า  ชุมชนเป็นเจ้าของเรื่องในการแก้ปัญหาของชุมชน  ซึ่งต้องประกอบด้วยการเตรียมเจ้าหน้าที่  การเตรียมชุมชน  การฝึกอบรม  การติดตามการดำเนินกิจกรรมต่าง ๆ  เพื่อให้ประชาชนในหมู่บ้านหรือชุมชนได้รู้สึกเป็นเจ้าของ  และเข้ามาร่วมมือช่วยเหลือทั้งด้านกำลังคน  กำลังเงิน  และวัสดุอุปกรณ์  ต่าง ๆ


ไพจิตร  ปวะบุตร  (2537  :  6)  กล่าวว่า  การมีส่วนร่วมของชุมชน  หมายถึง  ประชาชนในชุมชนนั้นเป็นผู้ตระหนักถึงปัญหาของชุมชนของตนเป็นอย่างดี  จึงเป็นผู้กำหนดปัญหาสังคมของชุมชนนั้นเอง  เป็นผู้วิเคราะห์ปัญหาและกำหนดแนวทางแก้ไขปัญหาใด  ประชาชนในชุมชนสามารถแก้ไขได้  วิธีใดที่อยู่นอกเหนือความสามารถของชุมชน  ก็ต้องให้เจ้าหน้าที่ของรัฐหรือบุคคลภายนอกชุมชนเป็นผู้แก้ไขปัญหานั้น  โดยเฉพาะในส่วนที่แก้ไขได้  ชุมชนจะเป็นผู้บริหารจัดการเองไปก่อน


ประโยชน์ของการมีส่วนร่วมของชุมชน


ประชาชนตระหนักในปัญหาของตนเอง  และตระหนักที่จะแก้ปัญหาของตน  ใช้ความสามารถที่มีอยู่  คิด  ตัดสินใจ  และกระทำการได้อย่างเต็มที่  เป็นการระดมทรัพยากรมนุษย์มาใช้ให้เกิดประโยชน์สูงสุด  เป็นขบวนการพัฒนาความสามารถและพลังของประชาชนในการพึ่งพาตนเองประชาชนมีความรู้สึกเป็นเจ้าของทำให้การพัฒนามีความมั่นคงถาวรและประหยัด  ประชาชนรับผิดชอบและมีอำนาจสูงสุดในการพัฒนาชุมชนของตนเอง  


จุดมุ่งหมายของการมีส่วนร่วมของชุมชน  (Community  Participation)  



ต้องการให้ประชาชนสามารถพึ่งตนเอง  (Self – help)  ทั้งในด้านเศรษฐกิจ  สังคม  การเมือง  การปกครอง  และการพัฒนาให้มากที่สุด  (สมนึก  ปัญญาสิงห์,  2532 :  278)

คุณลักษณะของการมีส่วนร่วม

คุณลักษณะที่สำคัญของการมีส่วนร่วมในงานพัฒนาชุมชนน่าจะมีลักษณะดังต่อไปนี้
1. ประชาชนต้องมีอิสระภาพที่จะมีส่วนร่วม  (Freedom  to  Participate)  

2. ประชาชนต้องมีความสามารถที่จะมีส่วนร่วม  (Ability  to  Participate)  ประชาชนต้องเต็มใจที่จะมีส่วนร่วม  (Willingness  to  Participate)

เพราะฉะนั้นถ้าหากประชาชนไม่มีอิสระภาพ  (Freedom)  ไม่มีความสามารถ  
(Ability)  และไม่มีความเต็มใจ  (Willingness)  และการมีส่วนร่วมที่แท้จริงของประชาชนจะไม่เกิดขึ้นเลย


ประพันธ์  ปิยรัตน์  (2535  :  50)  ได้จัดรูปแบบการมีส่วนร่วมเป็น  2  พวก  เพราะว่ามีแนวคิดพื้นฐานที่ต่างกัน  และไม่มีรูปแบบใดที่ใช้ได้กับทุกกรณี  แต่ละรูปแบบก็ทำให้ผลตามมาแตกต่างกัน  ได้แก่  การมีส่วนร่วมเป็นมรรค  (Means) ของการพัฒนา  การมีส่วนร่วมเป็นผล  (End)  หรือเป้าประสงค์  (Goal)  ของการพัฒนา


ระดับการมีส่วนร่วมของชุมชน
ระดับการมีส่วนร่วม  จัดไว้  8  ระดับ  ซึ่ง  บุญเยี่ยม  ตระกูลวงศ์  ได้จำแนกเป็น  3  ระดับ

Amstein




บุญเยี่ยม
8.  ประชาชนควบคุมทั้งหมด

  1.  อำนาจอยู่ที่ประชาชน/ประชาชนดำเนินการเอง


7.  ประชาชนมีส่วนควบคุมบางส่วน
       (ประชาชนมีส่วนร่วมอย่างมาก)

6.  ประชาชนและรัฐมีส่วนในโครงการ
----------------------------------------------

5.  ประชาชนได้เข้าร่วมบางส่วนในโครงการ
4.  ประชาชนได้รับการปรึกษาหารือ
    2.  ประชาชนมีส่วนร่วมปานกลาง/ให้ข้อคิด
3.  ประชาชนได้รับการบอกเล่า
------------------------------------------------

2.  ประชาชนเป็นผู้รับบริการ

   3.  ประชาชนไม่มีส่วนร่วมเลย
1.  ประชาชนเป็นผู้รอรับคำสั่ง


ระดับการมีส่วนร่วมตามบันได  8  ขั้นของ  Arnstein  นี้จะเป็นเครื่องมือช่วยพิจารณาว่า  “การมีส่วนร่วม”  ในงานพัฒนาต่าง ๆ  นั้นอยู่ในระดับใด  ห่างไกลจากเป้าหมายสูงสุด  (Ultimate  Goal)  ในระดับ  8  คือ  การควบคุมโดยประชาชน  (Citizen  Control)  หรือยังคงอยู่ในระดับต่ำกว่าที่พึงประสงค์  คือ  การถูกครอบงำ  (Manipulation)  และการได้รับบำบัด  (Therapy)  เท่านั้น (บุญเยี่ยม  ตระกูลวงศ์ ,  อ้างใน  ธีระพงษ์  แก้วหาวงษ์,  2539 : 124 – 125)

แนวคิดเกี่ยวกับการมีส่วนร่วมของชุมชน


ในช่วงปลายของทศวรรษที่  1970  จนถึงต้น  1980  นี้เป็นยุคที่แนวคิดเกี่ยวกับการพัฒนาระดับสากลมุ่งเน้นไปที่คุณภาพชีวิตของผู้คนในสังคมให้เท่าเทียมกัน  ดังนั้นยุทธวิธีหรือลีลาของการพัฒนาก็จำเป็นต้องเปลี่ยนแปลงตามไปด้วย  นี่คือที่มาของสิ่งที่เรียกว่าการมีส่วนร่วมของประชาชน  (สมนึก  ปัญญาสิงห์,  2532  :  278)



แนวคิดในเรื่อง  “การมีส่วนร่วมของประชาชน”  บุญเยี่ยม  ตระกูลวงศ์  (อ้างในธีระพงษ์  แก้วหาวงศ์  ,  2539 : 123)  สรุปไว้  เพื่อชี้ให้เห็นถึงความแตกต่าง  ดังนี้


แนวคิดที่หนึ่ง  ทิศทางของกระบวนการพัฒนาที่เป็นมาไม่มีข้อบกพร่องอันใด  แต่การพัฒนา  ที่ผ่านมาไม่ประสบผลสำเร็จนั้น  เนื่องจากปัจจัยมนุษย์มิได้รับการสนใจ  ประชาชนจึงไม่อยากมีส่วนร่วมกับโครงการที่เขาไม่ได้มีส่วนร่วมกันคิดค้นและวางแผน  หรือโครงการที่เขามี
ข้อมูลที่ไม่เพียงพอ  ดังนั้นความพยายามในการหาแนวทางในการแก้ไขข้อบกพร่องดังกล่าว  สามารถกระทำได้โดยการให้ประชาชนได้มีข้อมูลที่เพียงพอ  การเพิ่มความรู้ข่าวสาร  จะช่วยให้ประชาชนเข้ามามีส่วนร่วมและพัฒนาตนเอง  ซึ่งจะทำให้แผนการพัฒนาต่าง ๆ  ที่ตั้งไว้ในชุมชนประสบความสำเร็จ


แนวคิดที่สอง  ทิศทางของกระบวนการที่ผ่านมาไม่ถูกต้อง  ความล้มเหลวของการพัฒนา  มิได้เกิดจากประชาชน  แต่เกิดจากวิธีการที่ทอดทิ้งประชาชน  ประชาชนจึงกลายเป็นผู้ร่วม  (Passive  Participant)  ไม่ได้เป็นผู้ที่มีส่วนให้หรือมีส่วนร่วมอย่างจริงใจ  (Active  Participant)    แนวทางใหม่ในการพัฒนาจึงต้องมีการแสวงหาวิธีการที่จะทำให้เกิดการเปลี่ยนแปลงที่เหมาะสมโดยอาศัยทรัพยากรที่มีอยู่ในท้องถิ่นนั้น  รวมทั้งความรู้และความสามารถที่มีอยู่แล้วในชุมชน  ตามแนวทางนี้ให้ความสำคัญที่การพัฒนาองค์กรประชาชนมากกว่าวิธีการพัฒนา จากแนวคิดดังกล่าวอาจสรุปได้ว่าการมีส่วนร่วมเป็นการกระทำร่วมกันของบุคคลในกระบวนการพัฒนาได้  2  ลักษณะ  คือ


1.  การมีส่วนร่วมเป็นมรรค  (Participation  as a  means)  หมายถึง  การมีส่วนร่วมเป็นมรรควิธี  การนำเอาทรัพยากรทางเศรษฐกิจและสังคมของประชาชนไปสู่เป้าหมายการพัฒนาที่วางไว้ก่อน


2.  การมีส่วนร่วมเข้าเป็นเป้าประสงค์  (Participation  as  an  end)  หมายถึง เป้าประสงค์ที่ให้ประชาชนทำกิจกรรมร่วมกันเกิดความเชื่อมั่นในตนเอง  และมีความสามัคคีเป็นอันหนึ่งอันเดียวกัน  จนทำให้เกิดการพึ่งตนเองได้ในที่สุด  เป็นการรวมกลุ่มบุคคลที่มีความสามารถและศักยภาพในกระบวนการแก้ไขปัญหา  ร่วมกันทำกิจกรรม  ซึ่งมีความสำคัญยิ่งกว่าผลลัพธ์ที่ได้จากการกระทำนั้น  แม้โครงการต่าง ๆ  จะสิ้นสุดแล้วก็ตาม  แต่การมีส่วนร่วมจะยังคงมีอยู่ต่อไป  ทำให้ประชาชนได้รับประโยชน์อย่างถาวร  และยั่งยืน

รูปแบบที่  1




รูปแบบที่  2

 

แผนภูมิที่  2.5   แนวคิดการมีส่วนร่วมของชุมชนในการพัฒนา


จากแนวคิดการมีส่วนร่วมของชุมชนข้างต้นทำให้ทราบว่า  การที่ประชาชนและชุมชนเข้ามาร่วมในกิจกรรมตามบทบาทของตนในส่วนที่เกี่ยวข้องกับกิจกรรมนั้น  จะต้องร่วมคิด  ร่วมทำ
2.3 ผลงานวิจัยที่เกี่ยวข้อง

ในการศึกษาเรื่อง   ปัจจัยที่มีอิทธิพลต่อการปฏิบัติงานของอาสาสมัครพัฒนาสังคมและความมั่นคงของมนุษย์  ระดับตำบลในจังหวัดปัตตานี   ผู้ศึกษาได้ทบทวนวรรณกรรมที่เกี่ยวข้องกับงานอาสาสมัคร  และงานวิจัยที่เกี่ยวกับอาสาสมัคร  ทางด้านคุณลักษณะส่วนบุคคล  ปัจจัยด้านจิตวิทยาสังคม และปัจจัยด้านการสนับสนุนทางสังคม เพื่อเป็นแนวทางในการศึกษา ดังนี้
งานวิจัยในประเทศ

กองสุขศึกษา (2521 )  ทำการประเมินผลการดำเนินงานของ ผสส.  อสม. พบว่า อสม. เพศหญิง  ไม่ค่อยได้รับการยอมรับนับถือ  เนื่องจากในชนบทชาวบ้านให้ความนับถือเพศชายมากกว่าเพศหญิง 
กองวิจัยและประเมินผล (2532 ) ทำการวิจัยเรื่อง  “ปัจจัยที่มีอิทธิพลต่อการปฏิบัติตามบทบาทหน้าที่ของคณะกรรมการพัฒนาสตรี” ประชากรที่ใช้ในการวิจัยครั้งนี้ คือ คณะกรรมการพัฒนาสตรี ระดับตำบล ใน 4 จังหวัดภาคกาง  ในความรับผิดชอบของศูนย์ช่วยเหลือทางวิชาการพัฒนาชุมชน เขตที่ 2 คือ จังหวัดปราจีนบุรี  จังหวัดชลบุรี  จังหวัดระยอง  และจังหวัดจันทรบุรี  รวมจำนวนคณะกรรมการพัฒนาสตรี  ทั้งสิ้น 269  คน  พบว่า

1) คณะกรรมการพัฒนาสตรีที่มีอายุสูงจะปฏิบัติตามบทบาทหน้าที่ได้ดีกว่า  คณะกรรมการพัฒนาสตรีที่มีอายุน้อย  ปรากฎว่า เป็นไปตามสมมติฐาน

2) คณะกรรมการพัฒนาสตรีที่มีฐานะทางเศรษฐกิจสูง จะปฏิบัติตามบทบาทหน้าที่ได้ดีกว่า  คณะกรรมการพัฒนาสตรีที่มีฐานะทางเศรษฐกิจต่ำ  ปรากฎว่า เป็นไปตามสมมติฐาน

3) คณะกรรมการพัฒนาสตรีที่ได้รับการอบรมชี้แจงมากครั้ง จะปฏิบัติตามบทบาทหน้าที่ได้ดีกว่า  คณะกรรมการพัฒนาสตรีที่ได้รับการอบรมชี้แจงน้อยครั้งปรากฎว่าเป็นไปตามสมมติฐาน

4) คณะกรรมการพัฒนาสตรีที่ได้รับการสนับสนุนจากเจ้าหน้าที่มากครั้ง จะปฏิบัติตามบทบาทหน้าที่ได้ดีกว่า  คณะกรรมการพัฒนาสตรีที่ได้รับการสนับสนุนจากเจ้าหน้าที่น้อยลง            ปรากฎว่า เป็นไปตามสมมติฐาน

5) คณะกรรมการพัฒนาสตรีที่ได้รับการสนับสนุนจากชุมชนมากครั้ง จะปฏิบัติตามบทบาทหน้าที่ได้ดีกว่า  คณะกรรมการพัฒนาสตรีที่ได้รับการสนับสนุนจากชุมชนน้อยลง      ปรากฎว่า เป็นไปตามสมมติฐาน

6) คณะกรรมการพัฒนาสตรีที่ได้รับข่าวสารจากภายนอกมาก จะปฏิบัติตามบทบาทหน้าที่ได้ดีกว่า  คณะกรรมการพัฒนาสตรีที่ได้รับข่าวสารน้อย ปรากฎว่า เป็นไปตามสมมติฐาน

7) คณะกรรมการพัฒนาสตรีที่มีความเข้าใจในงานพัฒนาชุมชนมาก จะปฏิบัติตามบทบาทหน้าที่ได้ดีกว่า  คณะกรรมการพัฒนาสตรีที่มีความเข้าใจในงานพัฒนาชุมชนน้อย      ปรากฎว่า เป็นไปตามสมมติฐาน

8) คณะกรรมการพัฒนาสตรีที่มีความเข้าใจในบทบาทหน้าที่มาก จะปฏิบัติตามบทบาทหน้าที่ได้ดีกว่า  คณะกรรมการพัฒนาสตรีที่มีความเข้าใจในบทบาทหน้าที่น้อย      ปรากฎว่า เป็นไปตามสมมติฐาน

9) คณะกรรมการพัฒนาสตรีที่คาดหวังผลประโยชน์มาก  จะปฏิบัติตามบทบาทหน้าที่ได้ดีกว่า  คณะกรรมการพัฒนาสตรีที่คาดหวังผลประโยชน์น้อย      ปรากฎว่า เป็นไปตามสมมติฐาน
กองวิจัยและประเมินผล (2532 ) ทำการวิจัยเรื่อง “ปัจจัยที่มีผลต่อการปฏิบัติงานของผู้นำอาสาพัฒนาชุมชน”  ประชากรที่ใช้ในการวิจัยครั้งนี้  คือ  จังหวัดสกลนคร  หนองคาย  เลย บุรีรัมย์  ร้อยเอ็ด  และสุรินทร์  รวมทั้งสิ้น 317 คน  พบว่า 

1) ผู้นำอาสาพัฒนาชุมชนที่มีอายุสูงจะปฏิบัติงานตามบทบาทของผู้นำอาสาพัฒนาชุมชนได้ดีกว่าผู้นำอาสาพัฒนาชุมชนที่มีอายุต่ำมาก ปรากฎว่าเป็นไปตามสมมติฐาน 

2) ผู้นำอาสาพัฒนาชุมชนที่มีระดับรายได้สูงจะปฏิบัติงานตามบทบาทของผู้นำอาสาพัฒนาชุมชนได้ดีกว่าผู้นำอาสาพัฒนาชุมชนที่มีระดับรายได้ต่ำ ปรากฎว่าเป็นไปตามสมมติฐาน 

3) ผู้นำอาสาพัฒนาชุมชนที่ได้รับการสนับสนุนจากเจ้าหน้าที่มาก จะปฏิบัติงานตามบทบาทของผู้นำอาสาพัฒนาชุมชนได้ดีกว่าผู้นำอาสาพัฒนาชุมชนที่ได้รับการสนับสนุนจากเจ้าหน้าที่น้อย  ปรากฎว่าเป็นไปตามสมมติฐาน 

4) ผู้นำอาสาพัฒนาชุมชนที่ได้รับการสนับสนุนจากผู้นำชุมชนมาก จะปฏิบัติงานตามบทบาทของผู้นำอาสาพัฒนาชุมชนได้ดีกว่าผู้นำอาสาพัฒนาชุมชนที่ได้รับการสนับสนุนจากผู้นำชุมชนน้อย  ปรากฎว่าเป็นไปตามสมมติฐาน 

5) ผู้นำอาสาพัฒนาชุมชนที่มีการติดตามข่าวสารการพัฒนามาก จะปฏิบัติงานตามบทบาทของผู้นำอาสาพัฒนาชุมชนได้ดีกว่าผู้นำอาสาพัฒนาชุมชนที่มีการติดตามข่าวสารการพัฒนาน้อย  ปรากฎว่าเป็นไปตามสมมติฐาน 

6) ผู้นำอาสาพัฒนาชุมชนที่มีความรู้ความเข้าใจในงานพัฒนาชุมชนมาก จะปฏิบัติงานตามบทบาทของผู้นำอาสาพัฒนาชุมชนได้ดีกว่าผู้นำอาสาพัฒนาชุมชนที่มีความรู้ความเข้าใจในงานพัฒนาชุมชนน้อย  ปรากฎว่าเป็นไปตามสมมติฐาน 

7) ผู้นำอาสาพัฒนาชุมชนที่มีความรู้ความเข้าใจในบทบาทหน้าที่ของตนเองมาก จะปฏิบัติงานตามบทบาทของผู้นำอาสาพัฒนาชุมชนได้ดีกว่าผู้นำอาสาพัฒนาชุมชนที่มีความรู้ความเข้าใจในบทบาทหน้าที่ของตนเองน้อย  ปรากฎว่าเป็นไปตามสมมติฐาน 

8) ผู้นำอาสาพัฒนาชุมชนที่มีโอกาสแสดงความสามารถในการปฏิบัติงานได้มาก จะปฏิบัติงานตามบทบาทของผู้นำอาสาพัฒนาชุมชนได้ดีกว่าผู้นำอาสาพัฒนาชุมชนที่มีโอกาสแสดงความสามารถในการปฏิบัติงานได้น้อย  ปรากฎว่าเป็นไปตามสมมติฐาน 

9) ผู้นำอาสาพัฒนาชุมชนที่ทราบว่ามีค่าตอบแทนในการปฏิบัติงาน จะปฏิบัติงานตามบทบาทของผู้นำอาสาพัฒนาชุมชนได้ดีกว่าผู้นำอาสาพัฒนาชุมชนที่ไม่ทราบว่ามีค่าตอบแทนในการปฏิบัติงาน ปรากฎว่าเป็นไปตามสมมติฐาน 

เกษมธิดา  สพสมัย (2537 ) พบว่า อายุของเจ้าหน้าที่สาธารณสุขที่รับผิดชอบศูนย์สาธารณสุขมูลฐานชุมชน (ศสมช.)  มีความสัมพันธ์กับการปฏิบัติงานตามบทบาทในการสนับสนุนการดำเนินงานด้านข้อมูลข่าวสาร การส่งเสริมและสนับสนุนงานสาธารณสุขมูลฐานและการนิเทศ 
เด่นชัย ศรกิจ  และคณะ (2535) ได้ศึกษาเปรียบเทียบผลการปฏิบัติงานของอาสาสมัครสาธารณสุขในศูนย์สาธารณสุขมูลฐานชุมชน (ศสมช.) ที่พบว่า ผู้ที่มาจากการเลือกตั้ง  จะมีระดับการปฏิบัติงานอยู่ในเกณฑ์ดีกว่าการเข้าสู่ตำแหน่งด้วยวิธีอื่น ๆ 

นาถเฉลียว  ยังนันทวัฒนา  (2530 )  ศึกษาปัจจัยที่มีอิทธิพลต่อการปฏิบัติงานตามบทบาทหน้าที่ของคณะกรรมการพัฒนาสตรีระดับตำบลใน 4 จังหวัดภาคกลาง  พบว่า ความคาดหวังในประโยชน์มีอิทธิพลต่อการปฏิบัติงานตามบทบาทหน้าที่ 

พนิดนาต  ลักษนาโฆษิต  และคณะ  (2537 )  ได้ศึกษาสถานการณ์งานสาธารณสุขมูลฐาน ของ อสม. ใน ศสมช.  14 จังหวัดภาคใต้  พบว่า อสม. มีรายได้ต่ำ  ส่วนใหญ่ประกอบอาชีพเกษตรกรรม  รายได้ไม่คงที่ ฐานะครอบครัวไม่มั่นคง  จึงส่งผลต่อการปฏิบัติงานของ  อสม. ทำให้ไม่มีเวลาและเกิดการเสียสละไปร่วมปฏิบัติงานใน ศสมช. น้อย 
แพทยา  แก้วพวง  (2533)  ได้ทำการศึกษาวิจัยเรื่อง  “ปัจจัยที่มีอิทธิพลต่อการมีส่วนร่วมของคณะกรรมการหมู่บ้าน ในการบริหารงานพัฒนาท้องถิ่น ศึกษาเฉพาะกรณีอำเภอไชโย  จังหวัดอ่างทอง  ผลการวิจัยสรุปได้ดังนี้ คือ

1) ไม่พบว่า กรรมการหมู่บ้านที่มีอายุมากจะมีส่วนร่วมในการบริหารงานพัฒนาท้องถิ่นมากกว่ากรรมการหมู่บ้านที่มีอายุน้อย อย่างมีนัยสำคัญทางสถิติ  อันเป็นการปฏิเสธสมมติฐาน 

2) พบว่า กรรมการหมู่บ้านที่มีระดับการศึกษาสูง จะมีส่วนร่วมในการบริหารงานพัฒนาท้องถิ่นมากกว่ากรรมการหมู่บ้านที่มีระดับการศึกษาต่ำ อย่างมีนัยสำคัญทางสถิติเป็นการยอมรับสมมติฐาน 

3) พบว่า กรรมการหมู่บ้านโดยการเลือกตั้ง จะมีส่วนร่วมในการบริหารงานพัฒนาท้องถิ่นมากกว่ากรรมการหมู่บ้านโดยตำแหน่ง  อย่างมีนัยสำคัญทางสถิติเป็นการยอมรับสมมติฐาน 

4) พบว่า กรรมการหมู่บ้านที่มีการติดต่อกับเจ้าหน้าที่มาก จะมีส่วนร่วมในการบริหารงานพัฒนาท้องถิ่นมากกว่ากรรมการหมู่บ้านที่มีการติดต่อกับเจ้าหน้าที่น้อย อย่างมีนัยสำคัญทางสถิติเป็นการยอมรับสมมติฐาน 

5) พบว่า กรรมการหมู่บ้านที่มีมาตรฐานการดำรงชีพสูง จะมีส่วนร่วมในการบริหารงานพัฒนาท้องถิ่นมากกว่ากรรมการหมู่บ้านที่มีมาตรฐานในการดำรงชีพต่ำ อย่างมีนัยสำคัญทางสถิติเป็นการยอมรับสมมติฐาน 

6) พบว่า กรรมการหมู่บ้านที่เป็นสมาชิกกลุ่มทางสังคมมาก จะมีส่วนร่วมในการบริหารงานพัฒนาท้องถิ่นมากกว่ากรรมการหมู่บ้านที่เป็นสมาชิกกลุ่มทางสังคมน้อย อย่างมีนัยสำคัญทางสถิติเป็นการยอมรับสมมติฐาน 

7) พบว่า กรรมการหมู่บ้านที่มีความรู้ความเข้าใจในเรื่องการดำเนินงานของกรรมการหมู่บ้านมาก จะมีส่วนร่วมในการบริหารงานพัฒนาท้องถิ่นมากกว่ากรรมการหมู่บ้านที่มีความรู้ความเข้าใจในเรื่องการดำเนินงานของกรรมการหมู่บ้านน้อย  อย่างมีนัยสำคัญทางสถิติเป็นการยอมรับสมมติฐาน 
ภาวินี  เพ็งศาสตร์  (2529 อ้างใน วรจิตร  หนองแก , 2540 : 48-49)  ศึกษาการรับรู้และการยอมรับบทบาทของ อสม.  พบว่า ระยะเวลาการปฏิบัติงานในตำแหน่งมีความสัมพันธ์กับการปฏิบัติงานของ อสม.  ในการศึกษาเกี่ยวกับลักษณะผู้นำท้องถิ่น  ที่เอื้อต่อการพัฒนางานสาธารณสุขมูลฐานและการพัฒนาชนบท  ก็พบว่าผู้นำที่ประสบผลสำเร็จในงานดังกล่าวมักจะมีประสบการณ์ทำงานมานาน 

  มณีรัตน์  ลิ่มศรีเชื้อ  (2521)  ทำการวิจัยเรื่อง  “ปัจจัยที่มีผลต่อการปฏิบัติงานของกรรมการพัฒนาหมู่บ้าน” พบว่า  กรรมการพัฒนาหมู่บ้านที่มีผลการปฏิบัติงานในระดับสูงจะมีระดับการศึกษาสูงกว่าชั้นประถมศึกษาปีที่ 4 แต่กรรมการพัฒนาหมู่บ้านที่มีผลการปฏิบัติงานในระดับต่ำจะมีระดับการศึกษาต่ำกว่าชั้นประถมศึกษาปีที่ 4  และพบว่า การได้รับคำแนะนำสนับสนุนจากเจ้าหน้าที่ที่เกี่ยวข้องมีความสัมพันธ์ในทางบวกกับการปฏิบัติงานของกรรมการพัฒนาหมู่บ้าน 

รัชนี  ภู่กร (2523)  ได้ทำการศึกษาเกี่ยวกับทัศนคติของประชาชนต่อการปฏิบัติงานของ อสม.  ไปในทางที่เห็นด้วยมากกว่าไม่เห็นด้วย  โดยมีความแตกต่างกันในแต่ละตำบล  ประชากรมีทัศนคติและแนวโน้มที่ดีต่อการปฏิบัติงานของ อสม.  ส่วนการคุ้นเคยกับ อสม. ที่แตกต่างกันมีผลทำให้ทัศนคติต่อการปฏิบัติงานของ อสม. ที่แตกต่างกัน

รุจิรัตน์  คูสกุล  (2530)  ได้ทำการศึกษาปัจจัยที่มีผลต่อความสำเร็จ ในการดำเนินงานกองทุนพัฒนาหมู่บ้านในจังหวัดอุดรธานี  พบว่า การมีส่วนร่วมของชุมชนในการตัดสินใจในการวางแผน ตัดสินใจกำหนดกิจกรรมกองทุนฯ  มีความสัมพันธ์ทางบวกกับผลสำเร็จในการดำเนินงาน 
ลักษมี  ออสวัสดิ์ (2541)  พบว่าอายุมีความสัมพันธ์ในเชิงบวกกับบทบาท อสม. ที่คาดหวังในงานสาธารณสุขมูลฐาน ส่วนการศึกษาของ ชัยรัตน์  พัฒนเจริญ  (2524 : 78)  พบว่าอายุไม่มีผลต่อการปฏิบัติงานของ ผสส./อสม. สุนทร  ทองคง (2527 : 91)  พบว่า อายุไม่มีความสัมพันธ์กับการปฏิบัติงานตามบทบาทหน้าที่ของ อสม.

วรจิตร  หนองแก  (2540 )  พบว่า ระยะเวลาการปฏิบัติหน้าที่มีความสัมพันธ์กับระดับการปฏิบัติงานของผู้ดูแลเด็กในศูนย์พัฒนาเด็กเล็กทั่วไปประเทศ วรจิตร  หนองแก  (2540 : 116) พบว่าระยะเวลาการปฏิบัติงานในตำแหน่งมีอิทธิพลต่อการปฏิบัติงานตามบทบาทของ อสม. จังหวัดขอนแก่น

วิจิตร  ศรีสุพรรณ (2530) ศึกษาความรู้และความคิดเห็นของประชาชนที่มีต่ออาสาสมัครสาธารณสุข (อสม.)  และการใช้บริการอนามัย  พบว่า ความคิดเห็นของ อสม. เกี่ยวกับการให้บริการ ร้อยละ 94  เข้ามาทำงานด้วยความสมัครใจ  แรงจูงใจที่ทำให้สมัครเป็น อสม. คือ การที่จะได้มีส่วนช่วยเหลือชาวบ้าน ร้อยละ 71.06 

สกาวรัตน์  ลับเลิศลบ  (2537)  พบว่า อายุ อาชีพ  เวลาที่ปฏิบัติงาน  ระดับการศึกษา เวลาปฏิบัติงานมีผลต่อการปฏิบัติของ อสม.  ในศูนย์สาธารณสุขมูลฐานชุมชน 

สมนึก  ปัญญาสิงห์  (2524)  พบว่า การได้รับการสนับสนุนและติดตาม ตรวจสอบจากเจ้าหน้าที่ เป็นปัจจัยสำคัญต่อการปฏิบัติงานของคณะกรรมการกลุ่มออมทรัพย์เพื่อการผลิต 
สมเกียรติ  พ่วงทรัพย์  (2526)  ทำการวิจัย เรื่อง “ปัจจัยที่มีผลกระทบต่อสัมฤทธิภาพในการปฏิบัติหน้าที่สืบสวนจับกุมของตำรวจนครบาล”  พบว่า

1)  ตำรวจที่ได้รับความร่วมมือจากประชาชนมาก จะมีสัมฤทธิภาพในการสืบสวนจับกุมมากกว่าตำรวจที่ได้รับความร่วมมือจากประชาชนน้อย

2) ตำรวจที่ใช้ประโยชน์ทางวิทยาการมากกว่าจะมีสัมฤทธิ์ในการสืบสวนจับกุมมากกว่าตำรวจที่ใช้ประโยชน์ทางวิทยาการน้อย

3) ตำรวจที่ได้รับความร่วมมือจากตำรวจหน่วยอื่นมากจะมีสัมฤทธิภาพในการสืบสวนจับกุมมากกว่าตำรวจที่ได้รับความร่วมมือจากตำรวจหน่วยอื่นน้อย

4) ตำรวจผู้ได้รับการฝึกอบรมแผนใหม่มาก จะมีสัมฤทธิภาพในการสืบสวนจับกุมมากกว่าตำรวจผู้ได้รับการฝึกอบรมแผนใหม่น้อย

5) ตำรวจผู้ได้รับการสนับสนุนด้านการทำงานมาก จะมีสัมฤทธิภาพในการสืบสวนจับกุมมากกว่าตำรวจผู้ได้รับการสนับสนุนด้านการทำงานน้อย

6) ตำรวจผู้ปฏิบัติมีความก้าวหน้าในการทำงานมาก จะมีสัมฤทธิภาพในการสืบสวนจับกุมมากกว่าตำรวจผู้ปฏิบัติมีความก้าวหน้าในการทำงานน้อย

7) ตำรวจผู้ปฏิบัติมีประสบการณ์ในการทำงานมาก จะมีสัมฤทธิภาพในการสืบสวนจับกุมมากกว่าตำรวจผู้ปฏิบัติมีประสบการณ์ในการทำงานน้อย
 
สถิต  วงศ์สวรรค์ (2529)    การทำงานที่จะให้ผลดี  ส่วนใหญ่จะเป็นลักษณะทำงานเป็นทีมหรือกลุ่ม  ซึ่งบรรทัดฐานและกฎระเบียบของกลุ่มจะมีอิทธิพลผลักดันให้สมาชิกทำตาม 

สุขชัย อรรคธรรม (2525 )  ศึกษาทัศนคติของ อสม. และประชาชนในจังหวัดชัยภูมิ  ที่มีผลต่องานสาธารณสุขมูลฐาน พบว่า อสม.  ส่วนใหญ่มีทัศนคติที่ดีต่องานสาธารณสุข ตามกิจกรรมต่าง ๆ ที่กระทรวงสาธารณสุขกำหนด  

สุจิตรา นิลเลิศ  (2530)  ได้ศึกษาลักษณะผู้นำท้องถิ่นที่เอื้อต่อการพัฒนางานสาธารณสุขมูลฐานและการพัฒนาชนบท  ในจังหวัดสุพรรณบุรี  พบว่า พฤติกรรมการติดต่อสื่อสารมีความสัมพันธ์กับลักษณะของผู้นำ  โดยที่ผู้นำจะเห็นประโยชน์จากการได้รับข้อมูลข่าวสารจากแหล่งต่าง ๆ เช่น หนังสือพิมพ์  เอกสารความรู้ วิทยุ  และโทรทัศน์  มากกว่าสื่อบุคคล  นอกจากนี้ยังพบว่าผู้นำที่ประสบผลสำเร็จในการดำเนินงาน มักจะมีประสบการณ์ในบทบาทเป็นเวลานาน 

สุวารี  สุขุบาลวรรณ์ (2533)  ได้ศึกษาปัจจัยที่มีอิทธิพลต่อการปฏิบัติงานของ อสม.  จังหวัดนครนายก  พบว่า  ปัญหาส่วนหนึ่งของงานสาธารณสุขมูลฐาน คือ วิธีการคัดเลือก ผสส./อสม. ที่ไม่เหมาะสม  
สุจิตรา สิกขะมณฑล (2537)  พบว่า การมีส่วนร่วมของชุมชน มีความสัมพันธ์กับประสิทธิผลของงานสาธารณสุขมูลฐาน  ในหมู่บ้านที่มี ศสมช.  จังหวัดลำปาง  
อารยา  วัฒนกิจ  (2525)   ได้ทำการวิจัย เรื่อง “ปัจจัยที่เกี่ยวข้องกับการมีส่วนร่วมของผู้ปกครองในกิจกรรมของศูนย์พัฒนาเด็กเล็กในชนบท  อำเภอคลองหลวง จังหวัดปทุมธานี  พบว่าผู้ปกครองที่มีอายุน้อย  ระดับการศึกษาสูงจะมีส่วนร่วมในกิจกรรมของศูนย์พัฒนาเด็กเล็กน้อย ผู้ปกครองที่มีระดับรายได้สูง มีการติดต่อกับเจ้าหน้าที่ของรัฐบาล มีความรู้ความเข้าใจในวัตถุประสงค์ของศูนย์พัฒนาเด็กเล็กมาก  จะมีส่วนร่วมในกิจกรรมของศูนย์พัฒนาเด็กเล็กสูงกว่าผู้ที่มีปัจจัยดังกล่าวน้อยกว่า
อัญชนา  วงศ์ภัทรดี  (2536 ) พบว่า การยอมรับจากสังคมและการมีส่วนร่วมของ   ชุมชน มีความสัมพันธ์กับความสามารถในการดำเนินงานของ อสม.  ที่ปฏิบัติงานใน ศสมช.  จังหวัดบุรีรัมย์  
งานวิจัยต่างประเทศ

คัฟแมน  (Kaufman, 1949) กล่าวว่า อายุ  เพศ  การศึกษา ขนาดของครอบครัว อาชีพ  รายได้ และความยาวนานในการอาศัยอยู่ในท้องถิ่น  มีความสัมพันธ์กับระดับการมีส่วนร่วมของประชาชน

 เฮย์  (Hay, 1951)  กล่าวว่า การที่บุคคลมีส่วนร่วมทางสังคมนั้น มีปัจจัยที่เกี่ยวข้อง คือ สถานภาพทางสังคม  สถานภาพทางเศรษฐกิจ  สถานภาพทางอาชีพ  และที่อยู่อาศัยโดยบุคคลที่มีสถานภาพทางเศรษฐกิจต่ำจะเข้ามามีส่วนร่วมในกิจกรรมต่าง ๆ ของชุมชนน้อยกว่าบุคคลที่มีสถานภาพทางเศรษฐกิจสังคมสูง 

บราวน์ (Brown, 1953 : 561) กล่าวว่า ผู้เข้าร่วมกิจกรรมทางสังคมอย่างแข็งขันและไม่แข็งขัน มักจะมีฐานะแตกต่างกันออกไป และมีมโนภาพสำคัญที่เกี่ยวข้องกับพฤติกรรมของประเพณีการรวมตัว แนวความคิดที่เขาถูกคาดหวังให้เข้าร่วมกิจกรรมบางอย่าง บุคคลที่มีสถานภาพทางสังคมสูง  (การศึกษา อาชีพ  รายได้สูง)  มีการเข้าร่วมกิจกรรมอย่างแข็งขันมากกว่าคนที่มีสถานภาพทางสังคมต่ำ 
เฮาร์เซอร์  (Houser, 1967 : 70-76)  ได้ทำการศึกษาความต้องการของคนงาน   (Unskilled Labour) ในองค์การธุรกิจแห่งหนึ่ง  พบว่า คนงานเหล่านี้ ต้องการความช่วยเหลือในสิ่งจำเป็นพื้นฐาน  (Basic Needs)  เป็นอันดับแรก  รองลงมา ได้แก่ การให้กำลังใจในการทำงาน เช่น การให้คำปรึกษา  แนะนำเกี่ยวกับวิธีการทำงานที่ดีและให้ความสำคัญแก่ค่าจ้างในองค์กรเป็นอันดับที่ 21 เท่านั้น

เฮิร์ทชเบิร์ก  (Herzberg, 1969 : 147) นักจิตวิทยาได้ทำการศึกษาวิจัยทัศนคติของบุคคลในเรื่องที่เกี่ยวกับงานโดยทำการสัมภาษณ์ผู้มีอาชีพทางการบัญชีและวิศวกรในเมือง จำนวน 200 คน ด้วยคำถามที่ว่า “ท่านอยากทงานในภาวะใด”  และ “ท่านรู้สึกไม่อยากทำงานในภาวะใด”  ผลการวิเคราะห์ปรากฎว่าส่งที่ทำให้บุคคลรู้สึกอยากทำงานนั้น สาเหตุเนื่องมาจากเนื้อหาของตนเอง (Job Content)  ส่วนสิ่งที่ทำให้บุคคลรู้สึกไม่อยากทำงานนั้น  สาเหตุเนื่องมาจากสิ่งแวดล้อม  (Surrounding of Periphera : Aspecta)  พร้อมนี้เข้าได้แยกปัจจัยที่เกี่ยวกับตัวงานที่เขาอ้างว่า เป็นสิ่งทำให้บุคคลพอใจในงานว่าประกอบด้วย
1) การที่สามารถทำงานได้บรรลุผลสำเร็จ
2) การที่ได้รับการยกย่องนับถือเมื่อทำงานสำเร็จ
3) ลักษณะเนื้อหาของงานนั้นเป็นสิ่งที่น่าสนใจ
4) การที่ได้มีความรับผิดชอบมากขึ้น
5) ความก้าวหน้าในการงาน
6) การที่ได้มีโอกาสพัฒนาความรู้ ความสามารถในการทำงาน 
สภาพทางกาย





แรงจูงใจ





ความต้องการของบุคคล





สภาพทางสังคม





สมรรถภาพทางสมอง





การปฏิบัติงานของบุคคล





ความสามารถ











ประสบการณ์





การศึกษาและฝึกอบรม





ปริมาณและคุณภาพของผลการดำเนินงาน








ความสามารถ


ประวัติและประสบการณ์ในอดีตรวมทั้งบุคลิกภาพด้วย


ประสบการณ์ในงาน


สิ่งจูงใจภายใน





งานหรือกิจกรรมที่ต้องปฏิบัติ


สิ่งจูงใจภายนอก





ทัศนคติต่อ


บุคคล


แนวคิด


สิ่งของ


สถาบัน


สถานการณ์





ความรู้สึก


ชอบ


ไม่ชอบ


(กระตุ้นหรือขัดขวาง)





ความเชื่อ			ทัศนคติ			การปฏิบัติ


-ความคิด					(ความพร้อมที่จะปฏิบัติ)


-ความเชื่อ					-แนวโน้มที่จะปฏิบัติ


-แนวคิด						(จัดการ  ประสานงาน)


-การรับรู้


(เสริมกำลังให้ปฏิบัติ)





พฤติกรรมการปฏิบัติ





การกระทำ


Action





 การแปลความหมาย


Interpertation





ข่าวสาร


Message





การเข้ารหัส


Encode





ความคิด


Idea








การแก้ไขปัญหาอย่างครบวงจร


โดยชุมชน  เพื่อชุมชน





เป็นเป้าประสงค์  (End)  ของการพัฒนาที่ชุมชนร่วมกันพึ่งตนเองในการดำเนินกิจกรรมต่าง ๆ





การระดมปัจจัยนำเข้าจากชุมชนมาทำให้บรรลุเป้าหมายการพัฒนาที่ได้ตั้งไว้ก่อนแล้ว





เป็นเพียงมรรค  (Means)


ของการบรรลุเป้าหมายการพัฒนาที่ได้ตั้งไว้ก่อนแล้ว

